
MINUTI

Il-Minuti tal-Laqgħa Nru 45 li saret fl-14 ta’ Ottubru 2025 kienu approvati.

DISKUSSJONI DWAR IR-RAPPORT ANNWALI TAL-UFFIĊĊJU TAL-KUMMISSARJU GĦAS-SAĦĦA MENTALI GĦAS-SENA 2023

IĊ-CHAIRPERSON (Onor. Katya De Giovanni, Chairperson tal-Kumitat Permanenti dwar l-Affarijiet Soċjali): Illum se nkunu qegħdin niddiskutu r-rapport annwali tal-Uffiċċju tal-Kummissarju għas-Saħħa Mentali għas-sena 2023. U għal dan il-għan magħna hawn Dr Dennis Vella Baldacchino, li se jagħtina l-preżentazzjoni tiegħu fuq dan ir-rapport. Grazzi ħafna talli għoġbok tilqa’ l-istedina tagħna. Għandek qisu kwarta għall-preżentazzjoni u mbagħad inħallu ftit ħin wara biex inressqu l-mistoqsijiet tagħna.  

DR DENNIS VELLA BALDACCHINO (Kummissarju għas-Saħħa Mentali): Sinjura President, nirringrazzjak. Bħalma nagħmel kull sena, għal dawn l-aħħar tlieta jew erba’ darbiet li attendejt hawnhekk, se nibda billi nagħtikom perspettiva ġenerali. Din hija s- Social Security Act, Schedule V, fejn hawnhekk tistgħu taraw il-kundizzjonijiet ta’ mard kroniċi li għalihom noffru l-mediċini b’xejn permezz tal-Pharmacy of Your Choice. Bħalma għamilt kull sena, din nużaha biex naraw kemm għandna domanda għall- mediċina relatata mas-saħħa mentali. U hemmhekk għandkom it-tmien kundizzjonijiet imniżżla fil-liġi. Qegħdin naraw sena wara l-oħra li l-kondizzjonijiet kollha, ħlief għal tnejn, fosthom in-neurotic disorders, dejjem qegħdin jiżdiedu.  

Issa biex ħadd ma jgħid li dan in-numru qiegħed jiżdied għax il-popolazzjoni qiegħda tiżdied, aħna r-rati ħadniehom per 1,000 population. Again, qegħdin naraw in-numri dejjem telgħin, ħlief dawk immarkati bl-oranġjo. U t-tielet waħda, li hija l-ischizophrenia ... (Interruzzjonijiet) Dik stabbli, imma tinsewx li fil-passat, meta ma kienx hemm dawn il-kundizzjonijiet kollha, kien hemm prassi biex ngħinu lin-nies li kienu jieħdu l-mediċini b’xejn relatati mal-psikjatrija, kienu jabbinaw ruħhom possibbilment f’dik il-kategorija. Ovvjament illum iktar qed naraw il-kundizzjonijiet. 
Hawnhekk qegħdin naraw l-istess ħaġa imma individwalment u n-numri telgħin. M’għandix għalfejn indum fuqhom dawn imma kif qed taraw permezz tal-grafika n-numri telgħin. Id-data niġbruha kull sena grazzi għall-Pharmacy of Your Choice. Hawnhekk qegħdin naraw il-kundizzjonijiet waħda waħda. Din li għidtilkom li ġara fl-2024. Hawnhekk qed nitkellmu fuq l-2023 imma interessanti, u j’Alla narawha hekk, li fl-2024 kien hemm a slight decrease. J’Alla l-isforzi kollha li qed isiru f’pajjiżna nibdew naraw dawn in-numri jiżdiedu. Irridu nistennew is-sena d-dieħla biex naraw x’se jiġri min-numri. Din marbuta mal-ischizophrenia u l-psychosis u hija skont ix-schedule. U din hija marbuta mat-tfal, li dejjem qed naraw in-numri jiżdiedu. Dawn li qed naraw s’issa huma tan-nies li qed jieħdu l-mediċini b’xejn. 

Qegħdin nerġgħu naraw l-addiction. Fuq il-left qegħdin taraw in-numri biex ħadd ma jgħidilna li n-numri qed jiżdiedu għax il-popolazzjoni qiegħda tiżdied. Fit-tieni graph on the right għandkom ir-rata. L-eating disorders – u din kienet fuq il-media – qiegħda wkoll on the increase. Din hija problema nazzjonali, bħalma għandu kull pajjiż. Hawnhekk qed ngħidu li hemm nies li jieħdu l-mediċini li forsi jixtruhom u allura dawk jien ma nistax naqbadhom. Jien inħares lejn id-drug control card, li ngħidulha l-kartuna l-bajda, li biha tieħu ċerti pilloli, bħall-kalmanti, li kemm fil-privat, fqir jew sinjur, irid ikollok bilfors lilha biex teħodhom. Again, qegħdin naraw gradwalment li qiegħda tiżdied. 

Dawk id-dips li hemm fl-2019 u fl-2020 kienu relatati ma’ changes li kien hemm fis-sistema. Dawk in-numri t’isfel għamilniehom 2 u 3 u jispjegaw id-dips. Dan kien fi żmien il-COVID-19 u arranġament mas-sistema. Imma again, qegħdin naraw in-numri jiżdiedu. Hawnhekk qegħdin nagħtu ftit background u hawnhekk tistgħu taraw il-baġit lis-saħħa mentali. Dak il-line l-blu juri kif il-vot rikorrenti qed jiżdied matul is-snin. Dak li huwa orange huwa vot allokat għas-sectorisation u dan baqa’ stabbli. Huwa tajjeb li naraw il-baġit jiżdied imma jien ikolli ftit riservi. Hawnhekk qed naraw il-mental health service budget u hemmhekk qed taraw dawk it-tliet linji. Il-line ta’ fuq, li qisu griż, huwa l-baġit allokat lill-Ministeru tas-Saħħa. U biex nagħmel differenza, il-baġit tas-saħħa mentali qiegħed hemm isfel. Hawnhekk għandna l-kapitali. 

Il-mental health services baqa’ stabbli at €1.5 million, il-primary health care żdied bi €8.3 miljun. Dan qed ngħidu mill-2024 għall-2025. Mater Dei żdied b’ammont ukoll. Il-baġit tal-Ministeru tas-Saħħa żdied ukoll. Hawnhekk qed naraw il-persentaġġ over the years. Prattikament ir-rata tal-baġit baqgħet dejjem l-istess compared mal-vot ivvotat lill-Ministeru tas-Saħħa. L-oranġjo huwa l-porzjon tal-baġit allokat għall-mental health services. B’hekk tistgħu tikkumparaw iċ-ċifri. 

Issa hawnhekk se nurikom xi data li jiġbor l-Uffiċċju tiegħi. Tinsewx li l-Uffiċċju tiegħi jrid ikun informat fuq il-pazjenti kollha li jiddaħħlu b’mod involontarju u dan dejjem skont il-liġi tas-saħħa mentali. Hawnhekk qegħdin naraw il-pazjenti ġodda li daħlu fis-sistema tagħna. Dawn huma n-numri tan-nies ġodda li jkunu daħlu kull sena u qegħdin naraw li over the years, again, there is a small increase. Jekk fl-2015 kellna 410, fis-sena 2023 kellna 511. L-istess forsi jkun hemm min jgħid li din iż-żieda minħabba ż-żieda fil-popolazzjoni u għalhekk għamilna r-rata, fejn minn 4.1 - il-line oranġjo - tela’ għal 5.1 per 10,000 population.

Dawn huma ċifri dwar l-attività li tkun għaddejja min-naħa tagħna. L-aħħar bullet huwa l-aktar importanti, fejn għandkom il-community treatment order. Biex bniedem jidħol għall-osservazzjoni b’mod involontarju jkollu jidħol l-ewwel darba under involuntary admission for observation. Dik isservi massimu ta’ għaxart ijiem. Dawn il-lines li qegħdin taraw hija t-total number ta’ applikazzjonijiet li rċevejna. Il-line ta’ fuq huwa 773 u l-line oranġjo jirrappreżenta l-persuni li daħlu għandna bħala involuntary admission. Il-line ta’ fuq ikun iktar għax ġieli persuna ma tidħolx darba biss imma tidħol darbtejn jew tliet darbiet fis-sena Mount Carmel. 

Il-lines l-oħra li qed taraw biex nagħmlu differenza; il-problema huma l-Maltin jew il-barranin? U allura nippruvaw nagħmlu differenza ta’ kemm qegħdin jidħlu Maltin u kemm qed jidħlu barranin. It-tielet line huwa tal-Maltin filwaqt li r-raba’ line huwa tal-barranin li deħlin Mount Carmel. L-aħħar żewġ lines - jidhru żgħar għax għamilnihom bir-rata – huma l-persentaġġi tal-admissions kollha. Isfel qegħdin taraw percentage of Maltese total patients u percentage of non-Maltese total patients. Jekk tgħodd il-percentage tal-Maltin mat-total patients naraw li dan jonqos ftit u l-percentage tal-barranin qed jiżdied. Jiġifieri qed ipattu għal xulxin. 

L-interess tagħna huwa li n-nies ma jinżammux l-isptar b’mod involontarju għalxejn b’xejn. Hawnhekk qegħdin naraw li 67.4% - u din hija prosit – jinżammu għal inqas minn għaxart ijiem. Dik għalija hija suċċess għall-mental health services. L-istess, meta qed ngħidu treatment order, u jista’ ikun extension ta’ treatment order, jiġifieri wara l-observation order li jidħol għal għaxart ijiem, il-persuna tista’ tinżamm għal iktar żmien. Hemmhekk qed naraw li l-persentaġġ li jibqgħu iktar minn dawk l-għaxart ijiem huwa ta’ 17.2%. 

Sitwazzjoni li mhijiex sabiħa hija l-continued detension order, fejn bniedem jinżamm għal iktar żmien. Kif qed taraw in-numri huma żgħar. Importanti l-aħħar bullet, u din għandna nkunu kburin biha, fejn 7.9% tal-admissions qegħdin jieħdu treatment b’mod involontarju fil-komunità. Dan huwa importanti għalina. Issa għalfejn għamilt dan il-line graph? Il-line ta’ fuq, il-blu, juri n-nies li qegħdin jidħlu b’mod involontarju f’Mount Carmel. L-oranġjo juri dawk in-nies li qegħdin fuq il-community treatment order. Prosit u jien stess għidt prosit li qed imorru iktar nies fil-komunità. Interessanti li kieku m’għandniex dak il-community treatment order għaliex dawk il-284 kien ikollna nżiduhom ma’ dawk is-600! U tistgħu timmaġinaw is-sitwazzjoni tal-isptar kif kienet tkun! Id-domanda ta’ nies li qed jieħdu trattament involontarju qiegħda tiżdied.

Din l-islide hija fuq in-numru ta’ applikazzjonijiet approvati u m’għandix għalfejn nidħol fiha. L-ewwel semmejtilkom il-problema tan-nies li huma minuri. Again in-numri huma żgħar imma qegħdin naraw li dawn huma nies li jidħlu b’mod involontarju u jiġu akkonoxxenza tagħna. U qegħdin naraw in-numri li gradwalment qegħdin jiżdiedu. Qiegħed inqajjimha biex inżommu f’moħħna li l-premises li jkollna jkunu jservu għal din id-domanda. Again, hawnhekk għamilnieha bħala rata għall-istess raġuni ta’ qabel u ċjoè biex ma noqogħdux ngħidu għax qiegħda tiżdied il-popolazzjoni. Ir-rata, kif qed taraw, qiegħda tiżdied ukoll. 

Din hija grafika li lili tagħtini ħafna fastidju, u fiha ħafna x’tomgħod! Dawn huma nies li aħna neħdulhom il-kapaċità - għalija dritt sagru – mentali tagħhom. U fuq din ninsab inkwetat. Hawnhekk qegħdin naraw li mill-2019 sal-2024 in-numru ta’ persuni li qed ikollhom this certificate of lack of mental capacity qiegħed jiżdied. Qed ngħidu minħabba li għandna an erderly population imma rridu nkunu ċerti li qegħdin naħdmu għall-interess ta’ dawn in-nies, li ġeneralment huma nies anzjani, u li ġeneralment ikunu Mater Dei. Rigward l-age group, jekk tistaqsuni min huma n-nies li qegħdin jidħlu l-isptar, jekk taraw iż-żewġ line graphs li hemm fuq taraw li prattikament huma l-middle aged, jiġifieri bejn l-età ta’ 18 u 44 sena. 

Din l-islide hija interessanti wkoll u turina n-nies li daħlu l-isptar b’mod involontarju, li aħna jkollna mniżżel fix-schedule, li hija l-applikazzjoni li nirċievu, li għandhom problemi relatati mas-sustanzi. L-ewwel waħda on the left hija n-number of patients. U again please note that these are increasing u huma problemi li rridu mmissu magħhom. Nixtieq niġbed l-attenzjoni fuq is-sena 2021 għax din is-sena hija t-turning point ta’ dawn in-numbers. Ma nafx x’se jiġri fl-2024 u fl-2025. J’Alla ma narawhomx jibqgħu telgħin imma nafu li l-problemi tan-nies li qed jidħlu l-isptar relatati mas-sustanzi qegħdin on the increase. L-2021 kienet is-sena meta llegalizzajna l-kannabis għal skop rikreattiv. Issa jekk din hijiex relatata nħalli f’idejkom biex tiddeċiedu. 

Fenomenu ieħor, li m’għandniex ħafna data fuqu għax bdejna niġbru d-data riċentement, huwa tal-każijiet li m’għandhomx indirizz fiss u li huma homeless. Din l-islide hija marbuta mar-responsible carer signing applications for involuntary admissions for observations. Hawnhekk ukoll, mill-Uffiċċju tiegħi, għaddejjin full on biex nippruvaw ninkoraġġixxu l-uptake tar-responsible carers. Kif qegħdin taraw ir-rati tal-uptake għadu baxx ta’ meta pazjent għandu dritt li jkun akkumpanjat minn xi ħadd tal-fiduċja tiegħu.

Aħna kburin li għandna l-employee support programme. Din id-data ġibtha mir-rapport annwali u kif qed taraw hemmhekk għandkom il-volum. Issa tgħiduli li m’għandux x’jaqsam mal-ammonti ta’ nies, imma hemm attività għaddejja ta’ nies li qed jieħdu ħsieb is-saħħa mentali tagħhom. Ħarist ftit lejn l-MCAST. Hawn ukoll nammira t-tim b’saħħtu li hemm. Nafu li hemm il-problemi u nafu li s-servizzi qegħdin jintużaw. Hemmhekk għandhom tim dedikat. Fit-tieni żewġ linji enfasizzajt li bejn l-2023 u l-2024  u l-2024 u l-2025 ma kienx hemm servizzi ta’ psikjatra u hemmhekk l-istudenti batew. U ninħaraq – skużawni l-użu tal-kelma – li jkun hemm diżgwid trejdjunistiku li jaffettwa liż-żgħażagħ li għandhom bżonn l-għajnuna! I would recommend li nkunu kawti fejn jidħlu unions li jridu jagħmlu d-disputes, li għandhom id-dritt li jagħmlu, imma għandna naraw li dawn ma jaffettwawx terzi li huma ż-żgħażagħ tagħna jew il-pazjenti tagħna. L-ewwel waħda li hija highlighted fejn ma kienx hemm psikjatra imma mbagħad, minkejja li kien hemm id-dispute, iż-żgħażagħ użaw is-servizzi. 

Imbagħad ħarist lejn l-Università. Hawn ukoll għandna numru ta’ persuni li qed jużaw is-servizzi. U aħna hekk irridu. Mill-banda l-oħra, jiddispjaċini, u qed nikkwota informazzjoni li waslet għandi, li minkejja li hemm domanda ... Issa dawn ma jaħdmux office hours biss imma jaħdmu beyond those hours. Allura n-numru tal-istaff li għandna hemmhekk għandu jiżdied. Isfel hemm il-part-timers mentri l-full-timers huma dawn is-sitta li qegħdin taraw.

Din l-islide hija fuq l-istat tan-nazzjon. Għalfejn għamiltha din l-islide? Ħarsu lejn l-aspett relatat mas-saħħa mentali. Kuntent ngħid li madwar 62% jiddiskutu ma’ nies tal-familja l-isfidi ta’ saħħa mentali tagħhom. U din hija importanti. Issa ngħidilkom għalfejn. Imbagħad għandna 57% li ma jitkellmux mal-kollegi tagħhom fuq il-post tax-xogħol. Prosit li llum daħħalna l-inizjattiva tal-mental health first aid fil-komunità. Għandna bżonn li nsaħħu lill-familji tagħna ħalli jkollhom aktar għarfien tal-problemi u fejn jistgħu jsibu l-għajnuna. Dik hija l-ewwel bullet. U hemmhekk hemm xi ħaġa soda. It-tieni waħda tinkwetani għaliex naf li hemm inizjattivi biex ikun hemm mental health first aid fuq il-post tax-xogħol u allura hemm bżonn li jkollna nies iffukati fuq hekk għax jekk dawn in-nies mhumiex ifittxu l-għajnuna mal-kollegi tagħhom, tal-inqas ikun hemm post fejn jistgħu jitkellmu. 

Suġġett li jdejjaqni huwa fuq li ħafna nies qed jiżdiedu jew mhux qed jiżdiedu. Jien ma jinteressanix min-numri imma jinteressani kif se naġixxu fuqhom. Dawn huma ċifri attwali li qegħdin naraw matul is-snin. Xi ħaġa pożittiva – skużawni ngħidha b’dan mod – hija din il-grafika li għandkom hawnhekk. Dawn huma nies li daħlu l-isptar b’mod involontarju għaliex kellhom ħsibijiet ta’ suwiċidju jew tentattiv ta’ suwiċidju. In-numri qegħdin hemmhekk. Issa x’inhuwa l-pożittiv tagħha? Il-pożittiv tagħha hu li għalija dawn setgħu kienu każijiet li aħna pprevenejna milli jikkommettu suwiċidju. Fil-fatt ippruvajt infittex ftit data u kien hemm persuna waħda, li minkejja dan, sfortunatament ikkommettiet suwiċidju xorta waħda. Imma jista’ ikun li din hija storja ta’ suċċess għax kieku għandna numri akbar. 

Din hija d-data li għandna min-naħa tas-suwiċidji. Għandkom in-numri u għandkom l-etajiet. Prattikament ma tantx tista’ tiġbed konklużjonijiet. Għalfejn se nsemmi dan li ġej? Skont mistoqsija parlamentari li saret reċenti fuq l-occupancy ta’ pazjenti fl-isptar Monte Carmeli, naraw ammont sostanzjali. Imma se nsemmiha għar-rakkomandazzjoni jew problemi li jien bħala Kummissarju diġà ġbidt l-attenzjoni fuqhom. Nies li qegħdin fl-isptar meta mhux suppost qegħdin hemm. Il-psikjatri u l-ispeċjalisti tagħna jiddikjaraw li dawn m’għandhomx bżonn kura akuta f’Mount Carmel. Għandek 29 persuna li qegħdin ġol-isptar ġenerali ta’ Għawdex u 43 persuna li qegħdin Mount Carmel. Tafu li kien hemm is-sala 1B li ngħalqet u allura segwejt ftit biex nara kienx hemm problemi. Kien hemm pazjent wieħed li ġie readmitted minn dawk it-tmienja li kien hemm. M’aħniex qegħdin indaħħlu nies oħrajn li s’issa għad m’hemmx pjanijiet fuqhom. Veru li pereżempju n-nies anzjani se tinfetaħ sala f’San Vinċenz imma qegħdin nokkupaw sodod ta’ nies oħrajn li għandhom bżonn l-għajnuna. U allura nispiċċaw f’sitwazzjonijiet li mhumiex ideali. 

Dawn affarijiet li intom tafuhom bħalma jafhom kulħadd. Irridu naraw li s-saħħa mentali mhuwiex l-isptar imma huma affarijiet li mmissuhom il-ħin kollu, mill-bidu tal-ħajja sat-tmiem tal-ħajja tagħna. Għandna l-postijiet tax-xogħol u l-istress li għandna fis-soċjetà. Ovvjament, sakemm ikollna l-faċilità tal-isptar ġdid, Mount Carmel irid jibqa’ għaddej b’mod attiv fuq ir-refurbishment tiegħu. It-tieni bullet f’din l-islide hija importanti għax mhijiex biss il-binja. Aħna rridu b’mod newtrali nagħmlu review tal-operational procedures tagħna. Huwa ovvja li l-pazjenti u l-qraba, u hawnhekk l-isbaħ kuntatt li jkolli meta nitkellem man-nies li jiġu l-uffiċċju tagħna u jkellmuna fuq it-tbatija tagħhom u fuq l-impressjoni tagħhom tas-servizzi tagħna. Ngħid għalija titgħallem ħafna mingħandhom. 

Dawn huma żjarat li jagħmel l-Uffiċċju tiegħi u li bilfors irrid insemmi. Forsi kultant narawhom bħala kritika imma dawn ġejjin mill-pazjenti stess, fejn qed isemmu l-boredom u l-idle time. Tara nies li qegħdin hemmhekk minn filgħodu sa filgħaxija, min m’għandux permess li joħroġ fil-ġnien, li ma jagħmlu xejn ħlief jaraw it-televixin u jpejpu s-sigaretti! It-tipjip imbagħad hija problema maġġuri u fil-fatt semmejtha. Dawn mistoqsijiet diretti li għamilnielhom. Nies li jpejpu jispiċċaw ipejpu iktar u nies li qatt ma pejpu jispiċċaw ipejpu! Jew inkella - jiddispjaċini ngħidha - nużaw it-token tas-sigarett bħala inċentiv talli l-pazjent qed jimxi tajjeb. Din ma ġietx min għandi imma mingħand l-individwi. Irridu naraw li l-attivitajiet li noffru aħna ma jkunux kollha l-istess imma jkunu individwali u li jaraw il-bżonnijiet individwali. 

Affarijiet oħra li ġew mingħand il-pazjenti u li smajthom b’widnejja, fosthom relatati mal- ħwejjeġ tagħhom personali. Fil-fatt kien hemm allegazzjoni u investigajnieha, u ma rriżultax li kien hekk, imma smajtha minn postijiet oħra, fejn il-pazjenti m’għandhomx post fejn ipoġġu l-ħwejjeġ tagħhom jew inkella li jkun hemm taħlit fil-ħwejjeġ. Problema oħra hija communication issues minħabba staff barrani. Naf li qed nindirizzawha imma xorta l-pazjenti jarawha bħala problema. Naqbel fuq il-privacy concerns. Hawn ukoll xi kultant ma jkollhomx lockers personali fejn jistgħu jżommu l-affarijiet tagħhom personali, b’mod speċjali fejn ikollok it-tfajliet. Dawn l-ilmenti ma ġewx minni imma ġew mingħand l-individwi li avviċinawna.

Hemm min jilmenta dwar il-fatt li għandna mixed gender u mixed diagnosis. Hemm persuni vulnerabbli, u hemm allegazzjonijiet li lili jdejquni wkoll, li bil-kunċett ta’ kif għaddejjin issa jistgħu ma jkunux ideali. L-iktar esperjenza negattiva hija meta persuna qiegħda d-dar, u forsi m’għandhiex insight tal-problemi tagħha, u f’daqqa waħda tiskopri li hemm il-pulizija wara l-bieb, ambulanza bil-blue lights kollha jixgħelu u bil-ġirien iħarsu mill-galleriji biex jaraw x’inhu jiġri! Din tweġġa’ ħafna lin-nies. Hija esperjenza negattiva ħafna, speċjalment jekk jintużaw it-tie clips biex joħorġu l-persuna minn darha. 

Irrid nifhem lill-pulizija, u jien stess kellimthom, għax xi kultant ikunu f’sitwazzjonijiet li jistgħu jkunu perikolużi. U għalhekk irrid nifhem lil kulħadd. Immaġinaw f’ambulanza jrid ikun hemm l-emergency ambulance responder, irid ikun hemm nurse, irid ikun hemm security officer u jrid ikun hemm pulizija. Ma nistax nifhem kif persuna, kultant tkun ukoll anzjana, irid ikun hemm erba’ persuni magħha! Din hija xi ħaġa li tweġġa’ lill-individwi. Meta vverifikajt fuqha xi ħadd qalli li hija direttiva tal-union għax ħadd ma jista’ imiss lill-pazjent jekk ikun konfuż, eċċ! Imma jien qiegħed hawn biex nirrappreżenta lill-pazjent.

Din hija rakkomandazzjoni li kellna u rrid ngħidha pubblikament fuq ix-xogħol li jagħmlu l-pulizija. Għandhom ħafna xogħol. Anke meta jkun hemm conveyance order biex isibu persuni li jkollhom problemi ta’ saħħa mentali u jkunu qegħdin barra u ma jirrappurtawx jew ma jsegwux il-pjanijiet. Imma nistgħu nagħmlu distinzjoni u mhux fuq kull każ toħroġ dik il-call out u jmorru dawn in-nies kollha għalih. Skont il-gravità tal-każ jistgħu jirrispondu pulizija li jkunu mħarrġa to de-escalate kemm jista’ ikun dik is-sitwazzjoni u jaħdmu flimkien mal-istaff ta’ Monte Carmeli li huwa mħarreġ. Jista’ ikun hemm co-response model li ma jkunux pulizija biss imma jkun hemm ukoll mental health professionals. Ilna ngħiduha din u r-raġuni għalfejn għadha ma saritx jgħidu għax m’hemmx riżorsi. Imma din ma ġietx ilbieraħ! Ilna s-snin nitkellmu fuqha. Inti għandek il-professjonisti fis-saħħa mentali li huma mħarrġa u li jistgħu jirrispondu flimkien mal-pulizija. It-tielet mudell huwa interessanti, fejn ma jkollniex bżonn pulizija imma jkollok layman ħa ngħidu hekk biex inneħħu l-formalitajiet u li forsi jkollna trasport li mhux bilfors tkun ambulanza. 

Aħna ma rridux inkunu silos u naħsbu biss fis-saħħa mentali. L-impatt fuq l-Emerġenza u fuq l-ambulanzi tal-Emerġenza nafu li hija domanda b’saħħitha. Hawnhekk se nsemmi xi ħaġa differenti. Nafu li kull mara li tersaq lejn il-menopawża, eċċ, tista’ tfittex l-għajnuna mingħand il-gynaecologist biex tara għandhiex bżonn hormone replacement, tiċċekkja l-bone density, eċċ. Tasalli l-informazzjoni li donnu l-isptar we take everything for granted meta nafu li l-menopawża tista’ timpatta wkoll b’mod negattiv l-aspett psikoloġiku tal-individwu. Il-messaġġ tiegħi hu biex inkunu sensittivi u ma naħdmux f’silos. Irridu naħsbu fuq il-pazjent b’mod ħolistiku u naraw il-bżonnijiet kollha tiegħu. 

Ftit jiem ilu kien hawn konferenza interessanti tal-Malta Association of Psychiatry. Rajt nies importanti, kif jiġri f’diversi konferenzi, u anke nies minn barra li għandhom ċerta esperjenza. Bħalma f’Mater Dei inġibu speċjalisti minn barra ... Jien kont iċ-Chief Medical Officer ... Illum għandna t-tobba tagħna li huma mħarrġa imma mhuwiex xi diżunur li jkollna nies minn barra, u bħalma fis-saħħa fiżika jiġu jagħtuna l-pariri, għaliex le, anke fil-psikjatrija ndaħħlu din l-opportunità li jiġu nies minn barra jagħtuna pariri, anke fuq persuni li xi kultant ikunu kkumplikati. Dejjem jekk aħna open minded li naċċettaw opinjonijiet oħrajn. 

Din l-islide hija fuq il-Low Threshold Unit. Dan ukoll mhuwiex proġett tal-lum imma ilna nsemmuh. Magħna llum hawn il-Professur Anton Grech li jista’ jitkellem ukoll. Għandna diversi persuni li għalihom Mount Carmel huwa refuġju. Għandek diversi persuni li jgħidulna li jekk ma jidħlux Mount Carmel se jagħmlu xi ħaġa oħra! Dawn nies li għandhom bżonn saqaf fuq rashom, għandhom bżonn jieklu, għandhom bżonn shower u għandhom problema ta’ flus. Prattikament dawn nies homeless jew għandhom problemi ta’ substance misuse. Issa bħala alternattiva għal Mount Carmel ma tantx issib. Allura dan il-unit, li mhux bilfors ikun f’idejn il-Ministeru tas-Saħħa, jista’ jgħin biex itaffi din id-domanda li teżisti. Semmejtilkom in-numru ta’ nies li m’hemmx pjanijiet fuqhom. Din tista’ tkun alternattiva għax qiegħed tagħtihom shelter. Tinsewx li x-shelters li għandna għall-homeless, xi uħud minnhom, ma jaċċettawx nies li jkollhom problema ta’ sustanzi. Let’s go for it. Kif għedt din hija xi ħaġa li ilna nitkellmu fuqha.  

Din l-islide hija importanti u ġibtha minn akkademiċi tal-Università. Nafu li għandna ħafna riżorsi, speċjalment mill-għaqdiet mhux governattivi fil-komunità. Ejjew inkunu ċerti li l-professjonisti tagħna jafu bis-servizzi li hemm u nippruvaw nużawhom kemm jista’ ikun. U anke lil min ikun se joħroġ fil-komunità inkunu nistgħu ngħinuh u mhux inħalluh waħdu jfittex l-għajnuna hu imma niggwidawh biex juża dawn is-servizzi. 

Dawn huma aktar rakkomandazzjonijiet. Transition planning mit-tfal għall-adulti, fejn irid ikun hemm transition planning għal min ikun ilu jsegwi ċerti psikjatri. U meta jiġi għall-adult psychiatry irid ikun hemm a gradual progression. L-istess fil-perinatal u ft-tqala, meta mbagħad jispiċċaw għand l-adult psychiatry jew inkella għand is-CYPS. Wasal kumment għandi li meta persuna qiegħda fil-komunità tista’ ċċempel għall-għajnuna bejn appuntament u ieħor billi jkun hemm persuna apposta li tkun tista’ tgħinu u tiggwidah.

L-ewwel semmejtilkom is-suwiċidju u dan jien ma narahx bħala numru. L-Uffiċċju tiegħi qed jipprova jistudja - nirringrazzja lill-Pulizija għall-kollaborazzjoni li għandi magħhom – u jara xi jwassal għal dan l-aġir. X’setgħa wassal għal dawn il-problemi? U dan biex naraw jekk nistgħux nidentifikaw affarijiet li forsi jistgħu jgħinu lil dawn in-nies. Ikun hemm simpatiji fuq il-mezzi soċjali imma wara ġimgħa, tliet ġimgħat, xahar, dawn in-nies jispiċċaw waħedhom. Naf b’persuna li kellha problemi anke fejn tidħol is-suċċessjoni. Din ma kellhiex raġel imma tkellimt magħhom. Dawn mhux qegħdin bil-giljottina biex naqtgħu ras l-individwi. They are fully supportive. Irridu naraw li anke lit-tfal fl-iskejjel inkunu qegħdin nipprovdulhom l-għajnuna, mhux għal ġimgħa jew xahar, imma on a prolonged period of time.

Jien ma jinteressanix mill-politika imma l-importanti hu li l-mental health ma nqisuhx biss bħala mental health services imma hija s-soċjetà tagħna inġenerali. Għalija l-efforts tagħna mhuwiex fuq Mount Carmel għax dak huwa aspett wieħed. Imma għandna nħarsu lejn il-prevenzjoni. Importanti li nieħdu ħsieb il-ħajja, mill-bidu tal-ħajja sa meta bniedem jikber.  

IĊ-CHAIRPERSON: Grazzi ħafna. Se nsejjaħ issa lill-Membri sabiex jagħmlu l-mistoqsijiet tagħhom. Nitlobkom tkunu konċiżi kemm jista’ ikun għax qegħdin ħafna Membri u għandna ħafna mistednin ukoll. 

ONOR. ALBERT BUTTIGIEG: Dr Vella Baldacchino, nirringrazzjak tal-preżentazzjoni li għamiltilna. Ħadt gost li fl-aħħar tkellimt fuq il-prevenzjoni għaliex huwa importanti li nipprevjenu. F’paġna 5 tal-preżentazzjoni semmejt in-number of persons with chronic psychiatric disorders starting in childhood u ċ-ċifri li semmejt huma xi ftit jew wisq tal-biża’. Fil-fatt fl-2012 kellna 56 mentri fl-2024 kellna iktar minn 7,000! U żgur li din hija qabża ftit kbira. Meta tgħid childhood qed nitkellmu fuq tfal jew inkella fuq ...  

DR DENNIS VELLA BALDACCHINO: Iva, qed nitkellmu fuq tfal minuri. 

ONOR. ALBERT BUTTIGIEG: Qed ngħidu li fl-2012 kellna 56 filwaqt li fl-2024 għandna ’l fuq minn 7,000. Dik naħseb li għandha tinkwetak! 

DR DENNIS VELLA BALDACCHINO: Jien jinkwetawni l-graphs kollha.  

ONOR. ALBERT BUTTIGIEG: Imma hawnhekk qed nitkellmu fuq tfal. X’taħseb li qed iwassal għal din iż-żieda enormi?

DR DENNIS VELLA BALDACCHINO: Hawnhekk qed nitkellmu fuq tfal li qed jaċċessaw il-mediċini relatati ma’ dawk it-tmien kundizzjonijiet u li kif għedt iġibu l-mediċini b’xejn permezz tal-Pharmacy of Your Choice. Ir-raġuni naħseb li kulħadd jista’ jinterpretaha. L-ewwel nett huwa l-għarfien u t-tieni hija s-soċjetà  li għaddejjin minnha. 

ONOR. STEPHEN SPITERI: Naħseb li dak in-numru qed jindika wkoll l-early diagnosis. Jiġifieri għandna pickup iktar qawwi f’età żgħira. Inti tkellimt li għandna riżors uman relatat mas-saħħa mentali fl-MCAST u fl-Università. Fl-iskejjel sekondarji jeżistu? Naħseb li hemmhekk hemm bżonn li nibdew naqbdu dawn il-mental health issues.

DR DENNIS VELLA BALDACCHINO: Importanti li l-mental health, minkejja li qed ngħidu health, mental health jew mental wellbeing mhijiex biss is-saħħa. L-edukazzjoni hija a major stakeholder. Naf li hemm inizjattivi kbar. Naf ukoll li daħħalna l-mental health first aid courses fl-iskejjel kollha pubbliċi tal-Gvern, fl-iskejjel tal-Knisja u fl-iskejjel Indipendenti, fil-Year 9. Barra minn hekk hemm servizzi diġà eżistenti fl-iskejjel. Nafu li hemm il-Fondazzjoni tal-President Emeritus Marie Louise Coleiro Preca, li permezz tal-Blossom Project toffri wkoll servizzi ta’ counsellors - għax id-domanda hemmhekk qiegħda – u hija complimentary mas-servizzi li joffru l-Education Department tal-Gvern. Jiġifieri l-attenzjoni qiegħda hemmhekk. Fil-fatt hemm servizzi ta’ learning support centres biex jgħinu lil dawk it-tfal li jispiċċaw barra mill-mainstream education ħalli mbagħad jerġgħu jipprovaw jintegraw fl-iskejjel.

ONOR. STEPHEN SPITERI: Semmejt il-persuni li hemm Mount Carmel relatati mal-abbuż ta’ sustanzi u drogi u li għandhom dual diagnosis. X’qed isir biex dawn il-persuni attwalment ikunu qegħdin hemm u jiġu trattati l-ewwel nett għall-affarijiet akuti li jidħlu bihom relatati mas-saħħa mentali, apparti dik fiżika, però li jiġu indirizzati wkoll problemi oħra li dawn ikollhom u li jidħlu għal ċerti programmi biex imbagħad eventwalment isibu xogħol u jerġgħu jintegraw ruħhom fis-soċjetà. Kelli esperjenzi li jinkwetawk fejn dawn jidħlu hemmhekk u joħorġu b’diffikultajiet oħrajn! Issa mhux qed nagħti tort lir-riżorsa umana jew lill-professjonisti imma rrid ngħid li l-ambjent naħseb li għandu jkun xi ċentru ieħor, oltre Mount Carmel, fejn dawn ikunu jistgħu jiġu trattati kif suppost.   

DR  DENNIS VELLA BALDACCHINO: Naħseb li l-Professur Anton Grech huwa l-bniedem kliniku u jista’ jitkellem aħjar minni fuqha din. Iva, mill-esperjenza tiegħi nifhem dak li qed tgħid inti fuq is-swali li huma relatati speċifikament mad-dual diagnosis ta’ dawn iż-żgħażagħ, li għandhom problema kemm ta’ saħħa mentali kif ukoll ta’ sustanzi. Hemm suċċessi ta’ nies li jipprogressaw u jmorru għal programmi ta’ rijabilitazzjoni imma hemm nies oħrajn li m’għandhom l-ebda interess u qegħdin hemm sempliċiment għax għandhom bżonn shelter. Xorta mhumiex mitluqin imma jiddispjaċini għax xi kultant m’għandniex biżżejjed sapport għalihom. 

Meta semmejt il-Low Threshold Unit għandi skop għalih għax inti mhux just ġie jorqod hemmhekk imma rridu nippruvaw nagħtuh l-iskills meħtieġa. Dawn huma problemi reali u rridu nipprovaw ngħinu lil dawn in-nies biex jinċentivaw lilhom infushom. It’s a wish, jekk hux possibbli jew le li ssir ma nistax nikkumenta fuqha personali.

IĊ-CHAIRPERSON: Se nsejjaħ lill-Ministru tas-Saħħa għax jixtieq jagħmel xi kummenti. 

ONOR. JO ETIENNE ABELA (Ministru għas-Saħħa u l-Anzjanità Attiva): Se nipprova ma nkunx tekniku u fil-każ it-technicalities jirrispondi fuqhom il-Professur Grech. Jien ma naħsibx li għandu jinħoloq xi allarm għax minn 56 in-numru kiber għal 7,000 għax iċ-ċirkostanzi huma totalment differenti, speċjalment jekk dawn iċ-ċifri meħuda miċ-ċifri ta’ persuni li qed jieħdu l-mediċini b’xejn mingħand il-Gvern. Nista’ nagħti eżempju żgħir bil-Pharmacy Of Your Choice, fejn fuq perjodu ta’ 12-il jew 13-il sena l-baġit tal-POYC tela’ minn €3 miljuni għal €25 miljun. Ovvjament dak ifisser ħafna iktar mediċini, inkluż psikjatriċi, qegħdin jiġu offruti mill-Gvern. Biss biss din is-sena jekk mhux sejjer żball kien hemm żieda ta’ 16-il mediċina psikjatrika, jiġifieri jekk se noqogħdu fuq ċifri li għandhom x’jaqsmu ma’ persuni li jirreġistraw biex jieħdu mediċini b’xejn, dawk iċ-ċifri mhumiex reflective ta’ x’kien qed jiġri u x’qed jiġri. 

Bl-ebda mod ma jien qed innaqqas mill-mertu tal-fatt li l-isfidi ta’ ħajja mgħaġġla u ħajja moderna li qed ngħixu fiha llum mhumiex qed iħallu impatt fuq il-menti taż-żgħar u tal-kbar. M’aħniex ngħidu hekk. Imma jekk se nibbażaw ruħna fuq dawk iċ-ċifri, żgur mhux forsi li dawk iċ-ċifri mhumiex accurate. Biss biss ir-recognition tal-ispeċjalisti li llum huma ħafna iktar liberali, u hekk għandu jkun, li jagħmlu d-dijanjosi ta’ problemi kroniċi bħal ADHD, autism u nista’ nibqa’ sejjer. Jiġifieri qegħdin inħalltu l-larinġ mat-tuffieħ li mhijiex xi ħaġa li għandha ssir.

IĊ-CHAIRPERSON: Grazzi Ministru. L-Onor. Romilda Zarb.

ONOR. ROMILDA ZARB (Chairperson tal-Kumitat Permanenti dwar is-Saħħa):  Il-Ministru antiċipani għax għal dak il-punt kont se nasal. Ilum il-ġurnata hawn iktar għarfien u ovvjament dak wassal għal din iż-żieda fl-istatistika. Jien personalment  żieda fin-numri ma tinkwtanix ħafna imma min-naħa l-oħra naf li għandna pazjenti li qegħdin jiġu rikonoxxuti u li qed naqbduhom u li allura jkun aktar faċli biex tikkurahom. Sitwazzjoni li forsi lura fis-snin mhux dejjem kienet hekk. Min-naħa tiegħi xtaqt nistaqsik li meta tħares lejn dawn iċ-ċifri, u inti kkwotajt sal-2024, l-istess Ministru għamel referenza għaliha li din is-sena daħħalna numru ta’ mediċini li qegħdin jiġu użati għat-trattament tas-saħħa mentali li żdiedu fuq il-formolarju tagħna.  

Awtomatikament aħna m’aħniex qegħdin narawhom hawnhekk bħala żieda fin-numri, u allura dan diġà qed ifisser li għas-sena d-dieħla se nkomplu nantiċipaw aktar żieda?  Qed nistaqsik biex ovvjament nibdew nifhmu. Apparti minn hekk għandek aktar għarfien, fejn matul is-snin rajna iktar għarfien fuq kif żviluppaw ċerti kondizzjonijiet, kif ukoll ċerti testijiet psikoloġiċi biex ovvjament inkunu nistgħu nikkuraw aħjar lit-tfal tagħna. Għaldaqstant dawn in-numri kollha li aħna qegħdin naraw irridu ninterpretawhom ukoll biex inkomplu nindirizzawhom u biex inkomplu nassiguraw l-inklużjoni. Wara kollox dak huwa l-iskop li aħna nidentifikaw dawn in-numri biex nassiguraw l-integrazzjoni tagħhom b’mod kontinwu fis-soċjetà tagħna.

DR DENNIS VELLA BALDACHINO: Sinjura President, grazzi lilek u grazzi lill-Ministru. Ħa niċċara punt; l-ewwel darba li tellajt din iċ-ċifra kienet meta sirt Kummissarju tas-Saħħa Mentali, u kont poġġejt mistoqsija fl-ewwel ftit ġranet li kont fl-Uffiċċju tiegħi; how big is the mental health problem in Malta? Fittixt u ma sibt l-ebda dokumentazzjoni. U din użajtha bħala proxy. Dawn ma jirriflettux il-mediċini u għax daħlu mediċini oħrajn is-sena d-dieħla se jkollna aktar. Dawn huma nies li qed japplikaw għall-kartuna s-safra. So please tużawhiex bħala xi ħaġa biex ngħidu li għandna dawn il-problemi. We have an issue li l-mental health problems dokumentati skont Schedule V u din qed turi realtà ta’ nies li qed jaċċessaw. Dawn mhux numri ta’ pilloli, fejn xi ħadd qed jieħu pillola u xi ħadd ieħor qed jieħu sitta. Safejn naf jien ħadd mhu se jkollu l-kartuna s-safra għall-mediċini jekk m’għandux xi problema ta’ saħħa. So ninterpretawha bħala we have an issue and we are addressing it.

ONOR. JO ETIENNE ABELA: 15-il sena ilu kemm kienu jiġu diagnosed with ADHD u jmorru jimlew il-kartuna s-safra? 

DR DENNIS VELLA BALDACCHINO: Ħa nirrispondik Ministru. 15-il sena ilu forsi lanqas ma kellna l-POYC. Ma kellniex ukoll dawn il-kondizzjonijiet, fejn illum żdiedu l-chronic mental conditions mentri qabel kien ikollna l-ischizophrenia biss. Fil-fatt qed naraw l-ischizophrenia tonqos u l-kondizzjonijiet l-oħra jiżdiedu. Qabel forsi l-ispeċjalisti tagħna, biex jgħinu lill-individwu kienu jdaħħluh taħt il-kondizzjoni tal-ischizophrenia which is not right. Imma s-sitwazzjoni dak iż-żmien hekk kienet. Jien mhux qed nikkritika imma sempliċiment qed ngħid li we have issues that we have to collectively address. That’s all.

IĊ-CHAIRPERSON: L-Onor. Romilda Zarb.

ONOR. ROMILDA ZARB: Bħala kumitat konġunt il-ġimgħa l-oħra kellna ċ-ċans li nħarsu lejn l-istrateġija nazzjonali biex nipprevjenu s-suwiċidju. Ovvjament din se tkun qed tiddaħħal flimkien mal-Istrateġija Nazzjonali dwar is-Saħħa Mentali. Xtaqt ukoll nisma’ l-kummenti tiegħek lejn is-sitt pilastri li tħaddan din l-istrateġija. Xtaqt il-kummenti tiegħek dwar jekk forsi ressaqtx xi rakkomandazzjonijiet dwar din l-istrateġija.

DR DENNIS VELLA BALDACCHINO: Għal kull strateġija li tiġi akkonoxxenza tagħna, mhux biss relatata mas-saħħa mentali imma li tista’ timpatta s-saħħa mentali, l-Uffiċċju tiegħi dejjem ikun proattiv u jibgħat il-kummenti tiegħu fuq kwalunkwe ħaġa. Jiġifieri dejjem konna proattivi. Meta semmejt is-slide fuq is-suwiċidji ma semmejthiex biex ngħid kemm ġew nies jitkellmu għax imweġġgħin bil-metodu ... Jien bniedem li nħobb nisma’ l-weġgħat tan-nies.  Mhux se nsemmi l-persuna per se għax inkun qed nidentifika l-persuna. Jien staqsejt għax kulma jkollna fid-Dipartiment tas-Saħħa huwa ċ-ċertifikat tal-mewt. Imbagħad ikollna ċ-ċifri. Min qed jara x’kienu r-raġunijiet u jekk kienx hemm xi ħaġa li stajna nipprevjenu? U staqsejt jekk il-psikjatra li kien qed jieħu ħsieb ta’ din il-persuna għandux interess li jiġi notifikat. U b’hekk ikollna dik il-continuity of care.  

Irridu nieħdu ħsieb tal-istakeholders l-oħrajn ukoll u pereżempju nippjanaw kif se nindirizzaw lill-qraba tal-vittma li jkunu għaddew minn din l-esperjenza. Ma jfissirx li l-Gvern se jieħu l-load fuq spalltu imma nistgħu nużaw ukoll is-servizzi tal-NGO. Jiġifieri s-sapport fit-tul ta’ dawn l-individwi. Bħalma nitkellmu fuq stigma fuq mental health, hawnhekk hawn stigma ħafna ikbar, fejn in-nies jibqgħu bit-tebgħa jekk kienx tort tagħhom jew jekk kellhomx kaġun li ma ndunawx, speċjalment fejn jidħlu t-tfal. U dak kien l-iskop li għamiltha dik. 

IĊ-CHAIRPERSON: Grazzi. L-Onor. Graziella Galea.

ONOR. GRAZIELLA GALEA: Xtaqt nagħmel referenza għal slide 22 fejn għandna l-każijiet ġodda kull 10,000 persuna. Hemmhekk qed naraw żieda sostanzjali bejn l-2021 u l-2022. Fil-fatt minn 3.7% tlajna għal 5% f’sena. Saru xi studji biex naraw x’kienet ir-raġuni għal dan? Xtaqt nagħmel referenza wkoll għal slide 24 u ċjoè il-fatt li għandna prattikament kważi nofs il-pazjenti li mhumiex Maltin imma barranin. Din qed turina li għalkemm il-popolazzjoni tal-barranin hija persentaġġ tal-popolazzjoni nazzjonali, xorta waħda għandna persentaġġ ogħla ta’ pazjenti barranin. Fil-fatt għandna bejn wieħed u ieħor terz tal-pazjenti li huma barranin. Sar xi studju fuq jekk minn dawn il-pazjenti li għandna - pereżempju fil-lista tal-POYC kien hemm prattikament 7,400 - kemm hemm li għandhom xi kondizzjoni jew inkella huma persuni b’diżabilità?

DR DENNIS VELLA BALDACCHINO: Fejn kellek iż-żieda kienet mill-2021 sal-2023. Kif tafu fl-2021 konna għadna qed nirkupraw mill-Covid-19. Forsi ħafna nies ma kinux jafu x’laqathom imma mbagħad bdejna naraw l-effetti joħorġu gradwalment. U dik hekk nista’ ninterpretaha, apparti li kif qed ngħidlek għaddejjin b’kampanja qawwija nazzjonali fuq l-għarfien dwar is-saħħa mentali. Dawn huma nies li għalija hemm iktar għarfien biex jirrikorru għas-servizzi. Imbagħad semmejt slide 24 fuq il-barranin.  

Personalment m’għamiltx studju fuq il-barranin imma again huwa fatt li l-barranin huma proporzjon sostanzjali fl-isptar imma l-issues tagħhom huma differenti minn tagħna. Xi kultant lanqas ikunu konxji mill-mental health issues tagħhom u lanqas għandhom sapport networks bejniethom, so ma tantx se jfittxu jew ikollhom servizzi ta’ prevenzjoni fejn jidħlu l-barranin. Ftakru ċ-ċirkostanzi ta’ minn fejn ġew minn pajjiżhom. Issa ma jfissirx li huma mill-kontinent Afrikan imma jistgħu jkunu Eastern Europeans, eċċ. Għandek affarijiet relatati max-xogħol kif jaħdmu hawnhekk u anke kif qed jgħixu hawnhekk. Għandek problemi ta’ lingwa, li m’għandhomx ma’ min jitkellmu. So dawn huma fatturi li collectively iżidu d-domanda tas-servizzi hemmhekk. Jista’ jkun hemm nies oħrajn li jfittxu s-sapport tal-isptar minħabba problemi ta’ homelessness jew problemi ta’ flus. Kien hemm mistoqsija oħra fuq il-POYC imma ma fhimtx eżatt il-mistoqsija. U ma kellix dettalji ta’ nies li għandhom diżabilità li nista’ nitkellem fuqhom.

ONOR. GRAZIELLA GALEA: Mhux bilfors POYC, però kemm ġew diagnosed persuni li fil-fatt għandhom xi kondizzjoni? Semmejna l-ADHD, l-awtiżmu u diżabiltà fiżika.  Għandek xi informazzjoni kemm minn dawn għandhom xi tip ta’ kondizzjoni jew inkella diżabilità?

DR DENNIS VELLA BALDACCHINO: L-unika ħaġa li dħalt fiha b’mod attiv, u għamilt diversi laqgħat fuq hekk, hija fuq persuni li għandhom intellectual problems, li kellhom problemi psikjatriċi wkoll, mentali, li huma stabbli, imma li again għax fis-soċjetà ma jkunx hemm alternattivi oħra jispiċċaw joqogħdu fl-isptar għal tul ta’ żmien. Hemmhekk jien tinkwetani and again niftaħ komunikazzjoni ma’ diversi entitajiet għal problemi li jeżistu. Għedtlek kultant il-ġenituri għandhom problemi biex jimmaniġġjawhom imma qisu l-isptar irid ikun l-unika soljev għalihom, which is not fair. L-environment mhuwiex ideali għalihom.

IĊ-CHAIRPERSON: Grazzi. L-Onor. Ian Vassallo.

ONOR. IAN VASSALLO: Kif konna qegħdin insemmu n-numri mhux dejjem nistgħu neħduhom bħala numri għax huma kollha pazjenti u rridu nirrispettaw li l-pazjenti huma pazjenti wkoll, però n-numri huma importanti kif qed tgħid inti. Jien inħobb nistaqsi ħafna fuq in-numri. Ħadt gost li għandna ċerta data fir-rigward ta’ kemm kellna admittants fl-isptar Mount Carmel, eċċ., u naf li kien hemm ukoll żmien li lħaqna kważi l-massimu u kien hemm ġranet fejn is-swali kienu mimlijin iż-żejjed. Dan qed jirrifletti wkoll iż-żieda fil-POYC, fejn illum għandna iktar minn 40,000 persuna li qegħdin jieħdu l-mediċina marbuta mas-saħħa mentali. Jien ninkwieta meta nara li l-baġit baqa’ l-istess meta nikkomparawh ma’ kondizzjonijiet oħra, speċjalment meta naraw in-numri li qed jiżdiedu, u li llum laħqu daqs kondizzjonijiet oħra. Dak l-ewwel punt. 

Ħadt gost li semmejt li aħna bħala Kumitat, ressaqtha jien ukoll il-ġimgħa l-oħra, tkellimna fuq l-esperjenza trawmatika ta’ meta xi ħadd jidħol id-dar tiegħek għaliex inti tkun qed tbati minn kondizzjoni ta’ saħħa mentali u xi ħadd ikun irrapporta jew tkun irrapportajt inti stess. U allura l-kwalità ta’ kif qegħdin nittrattaw lil dawn in-nies meta mmorru l-ewwel darba fid-djar tagħhom biex nagħmlulhom l-admittance. Sfortunatament l-isptar akut għadu ma fetaħx. U xi ħaġa oħra li tinkwetani, kemm-il darba ssemmiet anke fil-midja u anke hawnhekk mill-Prof. Azzopardi u diversi persuni oħra, hija proprju dik li l-pazjenti mhux qed ikollhom x’jagħmlu meta jkunu admitted. Din hija xi ħaġa inkwetanti għax jekk tkun qiegħed ħażin se tiġi aktar agħar! Almenu d-dar ikollok ċerti affarijiet li tista’ tagħmel imma meta jkollok ix-xokk li mid-dar qiegħed l-isptar u mbagħad ... 

Ħaġa oħra li tinkwetani li forsi ma ssemmietx biżżejjed hija l-problema - naħseb inti qed tiltaqa’ magħha – ta’ persuni li għandhom bejn l-14 u t-18-il sena, fejn hemmhekk għandna lakuna tal-pazjenti li jintilfu. Id-dual diagnosis meta jkunu admitted fis-swali ma’ nies oħrajn. U xi ħaġa li naħseb riedet issemmi l-Onor. Graziella Galea hija l-problema li għandna ta’ ħafna nies li mhumiex qed jiġu diagnosed bħala disability, u meta jiġu lura fil-komunità qed jinqatgħu mill-benefiċċji u ma jkollhomx dik il-build up biex imorru lura għall-post tax-xogħol tagħhom. Din qiegħda taffettwa kemm lilhom u kemm lill-familji u l-carers tagħhom. 

Anke s-sapport li għandna bżonn biex inżidu għal min jiddeċiedi li jkun lest li jagħti l-għajnuna, li jkun irid iżomm il-pazjent id-dar miegħu u bħala familjari, u anke jkun hemm carers ingaġġati, imma ħafna drabi jkunu l-familjari li jagħtu dan is-sapport. Ovvjament bħala Deputati l-ġimgħa l-oħra qbilna mal-Istrateġija Nazzjonali u nixtieq ngħid grazzi lill-Ministru għax bdejna mexjin ’il quddiem, però naħseb li dawn il-punti jkun tajjeb li ndaħħluhom fis-sistema.    

IĊ-CHAIRPERSON: Insejjaħ lill-Onor. Ramona Attard.  

ONOR. RAMONA ATTARD: Dr Vella Baldacchino, l-Uffiċċju tiegħek ikollu actual contact ma’ persuni li jkollhom mard mentali? Ma nafx jekk semmejthuhiex diġà din għax wasalt tard. Id-darba l-oħra semmejtha meta konna qed nitkellmu fuq l-istrateġija tas-suwiċidju, u ċjoè jekk l-impatt tas-social media huwiex qed jiġi eżaminat f’din ir-relazzjoni li qed nitkellmu fuqha issa. Hija xi ħaġa li lili tinkwetani għax għandi tfal żgħar. Jekk għadna ma bdejniex narawha nissuġġerixxi biex nibdew naraw daqsxejn l-impatt tas-social media, ta’ Youtube u dak li jaraw it-tfal fuq it-televiżjoni. Għax jekk qabel il-bullying kien jiġri fl-iskola, issa tista’ tkun id-dar u jkollok il-bullying mid-dar jew inkella jkollok it-trawmi ta’ x’qed tara mid-dar. U allura xtaqt nistaqsik fuq dawn iż-żewġ punti.

IĊ-CHAIRPERSON: Grazzi. Dr Vella Baldacchino, nitolbok tiġbor dawn ir-risposti u tikkonkludi.

DR DENNIS VELLA BALDACCHINO: Grazzi ħafna. L-Onor. Ian Vassallo semma  l-baġit, u għal darb’oħra l-iskop tiegħi huwa li nagħmel highlight fuq din l-issue. L-importanza tal-mental health naħseb kulħadd japprezzaha. Ingħataw ħafna attenzjoni għall-kura sekondarja, and so we need to put our stand. Jien nibqa’ ngħid li mhuwiex biss l-isptar Monte Carmeli imma s-servizzi kollha li għandna fil-komunitajiet, fejn il-postijiet iridu jkunu ideali u li jattiraw liż-żgħażagħ tagħna, inkluż il-ħin tal-ftuħ. Jien inweġġa’ meta nisma’ li xi ħadd għandu bżonn psychologist u ma jistax jattendi fil-ħin tax-xogħol! Għax bil-Malti qed tgħidlu mur privat. Din kienet weġgħa ta’ mara li ġiet għandi wkoll.

It-trawma ta’ meta jirrispondu u fuq is-servizzi ta’ emerġenza fid-dar diġà semmejtha u tismagħha minn ħalq il-pulizija meta xi ħadd ikollu anke ġieli sikkina f’idejh, and you don’t know what’s next! Irrid nifhem lil kulħadd imma nerġa’ nsemmi x-xewqa li jkun hemm tim organizzat, anke mill-Mental Health Service, bi professjonisti apposta, li ilu li sar dan it-tentattiv imma s’issa għadu mhuwiex in place. Naħseb li dan il-pass irridu nagħmluh illum qabel għada.

Idle time semmejtha wkoll. Again ma nitkellimx jien imma nitkellem f’isem il-pazjent, li dan irridu ngħinuh jerġa’ jintegra ruħu fis-soċjetà. Ma jistax ikun qabel kellu l-libertà kollha li jagħmel li jrid ... Jien mhux qed ngħid biex joqgħod jaħli l-ħin fuq il-mezzi soċjali imma li b’mod kostruttiv jiftaħ moħħu u jgħin lilu nnifsu. Il-lakuna minn 14 sa 18-il sena ma fhimtx il-mistoqsija. Il-kumment tiegħi kien li għandu jkun hemm transition gradwali tas-servizzi. Id-dual diagnosis naħseb diġà semmejtha. Irridu naraw il-problemi relatati mas-sustanzi. Fuq tad-diżabiltà ma fhimtix il-mistoqsija, biss jien kont wieħed minn dawk li again ippruvajt nagħmel il-pressure tiegħi fuq li l-mental health hija functional disability u safejn naf issa ġiet ikkonsidrata hekk ukoll.

Fuq li qalet l-Onor. Ramona Attard, l-uffiċċju tiegħi miftuħ il-ħin kollu. Telefonati u emails il-ħin kollu jidħlu. U n-nies jiġu anke mingħajr appuntament biex ikellmuni. Ngħix il-verità xi kultant ninkwieta imma l-kuntatt hemm qiegħed. Dak li ktibt jien ma ktibtux mill-kotba imma ktibtu minn dak li qaluli n-nies, jiġifieri mill-pazjenti u mill-qraba tagħhom, fejn tisma’ bil-weġgħat tagħhom.  

Fuq l-impatt tal-midja soċjali żewġ affarijiet għandi xi ngħid. Kien hemm konferenza l-ġimgħa l-oħra, fejn kien qed jiġi indirizzat l-impatt tal-mezzi soċjali, u naf li se jkun hemm task group li se jkun qed jara l-problemi relatati u x’safeguards nistgħu nagħmlu. Ma nistgħux ningħalqu f’ballun u ma nirrealizzawx li l-ismartphones qegħdin hemm biex jintużaw. Iva, jista’ jkun hemm restrizzjonijiet u jista’ jkun hemm aktar kontroll mill-ġenituri, imma rridu ngħinu u ngħallmu lill-ġenituri kif jagħmlu l-kontrolli u kif jagħmlu s-superviżjoni.  

Kumment ieħor li xtaqt ngħaddi hu sabiex mhux dejjem nitfgħu dell ikrah fuq l-isptar u nbeżżgħu lin-nies mis-servizzi tal-isptar. Ministru, l-ewwel inti semmejt xi ħaġa li jien qisni qed inbeżża’ imma m’għandi l-ebda interess li nbeżża’. Jiena għedt li ma rridx niskoraġixxi jew inkompli nżid l-istigma fuq il-persuni li jbatu minn problemi ta’ saħħa mentali li qisna qed nikkastigawhom jew qegħdin nagħlquhom xi mkien. U allura nitlob biss li min jirrapporta, jirrapporta b’mod iktar uman u b’mod iktar dedikat.

Jekk irrid niġbed l-attenzjoni tal-management, niġbed l-attenzjoni tal-managment mingħajr ma nitfa’ l-affarijiet tiegħi fil-pubbliku. Mhux għax m’għandhomx dritt jagħmlu hekk imma f’ġieh l-individwu li forsi qiegħed itella’ jew iniżżel jekk għandux imur l-isptar għall-għajnuna. Ma rridx inkun jien il-kaġun li nbeżża’ lil dawk in-nies milli jużaw dan is-servizz.

IĊ-CHAIRPERSON: Kummissarju, nirringrazzjawk ħafna tal-intervent tiegħek. Ministru ma nafx tridx tagħmel l-intervent qabel ma nistiednu lill-Professur Andrew Azzopardi.

ONOR. JO ETIENNE ABELA: Biex niċċara daqsxejn il-punti li għamel l-Onor. Vassallo, li kollha kienu punti validisimmi. Huwa importanti li wieħed iqis meta jkun qed jitkellem dwar baġit li ovvjament is-servizzi ta’ saħħa mentali ma jieħdux biss minn line item tal-MHS. Dik xi ħaġa li hija importanti li nifhmuha. Is-servizzi ta’ saħħa mentali jieħdu mill-POYC, jieħdu mill-mental health vote taċ-chief medical officers u jieħdu minn diversi sorsi. Iċ-ċifra ta’ €1.5 miljun hija l-bogħod ħafna mill-verità, biss biss il-baġit ta’ din is-sena, ta’ €4.5 miljun, kienu f’inizjattivi ta’ saħħa mentali fil-komunità li tkellimna dwarhom waqt kumitat ieħor. In-numri huma sbieħ imma rridu npoġġuhom in context. Jien stess illum ġejt infurmat li ħadt żball f’numru waqt mistoqsija parlamentari. Il-fatt hu li n-numri rridu nużawhom meta jkunu qed jirriflettu l-verità.   
Xtaqt nagħmel aċċenn fuq l-istigma għax issemmiet ħafna. Iva, qegħdin nipprovaw nevitaw l-istigma u għalhekk irridu servizz ħolistiku. Però irridu noqogħdu attenti li ma nżidux l-istigma ġol-istigma issa! Li nitkellmu fuq is-saħħa mentali tal-Maltin u tal-Għawdxin fair enough imma jekk se nibdew inżidu ċ-ċifri tal-barranin noqogħdu attenti. Meta aħna noperaw pazjent se noqogħdu naraw jekk huwiex barrani, Malti, Għawdxi jew minn Kemmuna?! Pazjent bi problema ta’ saħħa mentali huwa wieħed u għalhekk ejjew noqogħdu attenti ftit biċ-ċifri li nwasslu. Irridu nagħrfu li min qed jiġi jaħdem f’pajjiżna jista’ jkollu sfida ta’ saħħa mentali u r-raġuni primarja hija the lack of family support li jkollu f’pajjiżna. Dik the number one. Jien m’inix psikjatra jew psikologu imma m’hemmx bżonn li mmorru nistudjaw biex nindunaw li din hija the number one issue! Jien kont barra minn Malta u x’ħin tkun waħdek mingħajr is-sapport tal-familja mhuwiex faċli. Jiġifieri noqogħdu attenti li ma nixħtux statistika u ċifri bħal dawn f’perspettiva li n-nies jistgħu jaqbdu magħha. Rigward mezzi soċjali infurmat li l-Onor. Rebecca Buttigieg qiegħda taħdem qatigħ fuq dan.

IĊ-CHAIRPERSON: Grazzi ħafna. Issa ngħaddu għat-tieni item fuq l-aġenda u nistieden lill-Professur Andrew Azzopardi sabiex jagħmel l-intervent tiegħu. Prof. nitolbok tkun konċiż kemm jista’ ikun.  
DISKUSSJONI DWAR IS-SAĦĦA MENTALI F’PAJJIŻNA - KONTINWAZZJONI

IL-PROFESSUR ANDREW AZZOPARDI (Associate Professor fl-Università ta’ Malta): Sinjura President, grazzi ħafna ta’ din l-opportunità. Irrid nirringrazzja b’mod partikolari lill-Onor. Romilda Zarb u lill-Onor. Ian Vassallo talli semgħu l-qrid tiegħi biex il-Kumitat Permanenti dwar is-Saħħa jerġa’ jibda jiltaqa’. Se nagħmel disclaimer żgħir u nittama li b’dak li se ngħid in-nies jifhmu li qed ngħidu in good faith u ħadd ma jieħu għalih għax verament m’għandux għalfejn. Ħa nibda bir-rapport annwali; kif qegħdin niddiskutu r-rapport tal-2023 meta qegħdin fl-aħħar tal-2025?! Irrelevanti għall-aħħar!  Mhux ir-rapport huwa irrelevanti imma ...  

IĊ-CHAIRPERSON: Prof. ħa ninterrompik ftit. Fil-fatt tlabna li r-rapporti jitressqu flimkien u qalulna li r-rapport tal-2024 għadu ma ħariġx. 

IL-PROFESSUR ANDREW AZZOPARDI: Dik hija l-problema li qegħdin fl-2025 u l-Kummissarju ma ngħatax l-opportunità ...

IĊ-CHAIRPERSON: Se nitlob lill-Kummissarju jiġi mal-mejda u jgħidilna għalxiex għadu ma ħariġx ir-rapport.

IL-PROFESSUR ANDREW AZZOPARDI: Ma naħsibx li t-tort tiegħu. Fil-fatt għamel aċċenn għal ċerta data.

DR DENNIS VELLA BALDACCHINO: Dan huwa proċess li jrid jibda mill-1 ta’ Jannar, mela jien se nikkumenta fuq is-sena ta’ qabel. Tgħiduli għalfejn? Tinsewx li hemmhekk qed nitkellmu biss fuq nies li jieħdu l-kura involontarja. Aħna m’għandniex trasparenza fuq in-nies li jieħdu kura volontarja. Dawn jiġu b’applikazzjoni. Mela wieħed ġie għall-osservazzjoni u l-istess bniedem, xahrejn wara reġa’ ġie għax ikollu certificate of lack of mental capacity, u mbagħad darb’oħra jerġa’ jiġi għal community treatment order.  Mela dawk l-applikazzjonijiet li rajtu jridu jiġu kollha analizzati. Tinsewx dawn ikunu hand written u xi kultant il-kallegrafija leaves much to be desired. Dawn ngħaqqduhom ma’ xulxin u minn karti nagħmluhom f’excel sheet u naħdmu fuqhom.  Għandi persuna apposta li taħdem fuqhom. Min jixtieq nistiednu jiġi jara l-proċess kif isir u taraw kemm huwa laborjuż. Jekk jien irrid niċċaqlaq u ma nagħtix biss data imma nirrapporta biss fuq l-attività tal-Uffiċċju tiegħi, f’temp ta’ xahar, xahrejn, ir-rapport ikun lest. Fil-fatt nixtieq naqla’ l-analiżi tad-data u noħroġ rapport separat għax dak li jwaħħlek. Imma l-analiżi tad-data hija importanti u hija trend li beda l-Kummissarju preċedenti. Jien li nixtieq li nisseparahom u d-data npoġġiha wkoll fuq il-website tiegħi u tkun separata. Imma se jkollok limitazzjoni għax ma tkunx qed tara l-problemi kif qed iseħħu u ma jseħħux. Dak huwa d-dewmien.

IĊ-CHAIRPERSON: Grazzi. Tista’ tkompli Prof.

IL-PROFESSUR ANDREW AZZOPARDI: Ma fhimtx eżatt l-ispjegazzjoni imma all right. Il-verità hi li biex inti tibni policy trid data riċenti. Aħna tant aħna soċjetà organika li tal-bieraħ ukoll mhux relevanti, aħseb u ara ta’ sena u nofs ilu! Imma nsomma hemm spjega li jien ma fhimtx imma ma jimpurtax!

IĊ-CHAIRPERSON: Kollega, taf daqsi li ċerti affarijiet, anke meta tanalizza d-data tieħu ċertu żmien. Of all people naħseb li inti l-iktar wieħed li għandek tkun tafha xi ħaġa bħal din.

IL-PROFESSUR ANDREW AZZOPARDI: Granted. Is-saħħa mentali għalija qed nagħmlu żball kardinali li qed norbtuha biss mal-psikjatrija, ħlief għal xi ftit mistoqsijiet li saru mid-Deputati hawnhekk, li naħseb li dak huwa żball kbir. Punt ieħor. Jekk il-Ministru mhux se jkollu d-don tal-bilokazzjoni ... Għalija li jkollok Ministru responsabbli mis-settur tas-saħħa flimkien ma’ tużżana problemi enormi, massiċċi ... Għalija naħseb wasal iż-żmien li s-saħħa mentali nqisuha bħalma konna għamilna bil-qasam tal-anzjani. Wasal iż-żmien li jkun hemm xi forma ta’ struttura politika li tagħtih ftit konfort.   Jien l-ewwel wieħed li nikkritikah lill-Ministru u xi kultant nillatikaw xi ftit, imma nifhmu wkoll.

Ftit punti oħra ta’ malajr. L-ewwel ħaġa meta nitkellmu fuq Mount Carmel ngħidu biex ma nitkellmux fuqu għax inkella n-nies jitbiegħdu minnu! Mhux vera! Irranġawh il-post u ma jkunx hemm din il-problema. Hawn xi ħadd jikkritika lis-SAMOC? Hawn xi ħadd li għandu problema biex jersaq lejn Mater Dei? Għaliex? Għax il-bini, l-istrutturi u s-servizzi, by and large huma ta’ kwalità tajba. Mount Carmel anke t-tabella hija oxxena!  Is-servizz tal-podjatrija għandhom ħajt li apparti li huwa perikoluż imma huwa wkoll pastażata għax qisek qed tara grated cheese bit-toqob ġo fih! X’jiġifieri inti u dieħel Mount Carmel fuq ix-xellug tiegħi tara l-generator? U x’jiġifieri ma tarax il-ġnien li kien imwiegħed li se jinfetaħ is-sena l-oħra għall-istaff u għall-pazjenti? X’jiġifieri ddur fuq il-lemin - għadna lanqas dħalna ġewwa - u l-YPU, in-nies, l-ommijiet, il-missirijiet għal ward rounds, ġieli jitħallew is-sigħat jistennew?! 

X’arroganza hi li l-professjonisti jħallu lill-familjari jistennew dawk is-sigħat kollha!  Mhux siegħa jew tliet kwarti imma sigħat! Omm tistenna ġo karozza u għandha l-job u qed tipprova tara kif se tlaħħaq. X’arroganza hi li lanqas hemm green room jew waiting room fejn dawn jistgħu jiġu milqugħin. X’inhi l-problema li ġol-YPU jkun hemm ġnien?  X’qed nistennew biex ikun hemm ġnien? Il-Kummissarju semma li s-servizz mhux biss il-bini - hawnhekk hawn l-esperti li jistgħu jikkonfermaw dan – imma l-ekoloġija, kif jidher il-post, huwa fondamentali fit-trattament tal-pazjent. Jiġifieri ejjew ma noqogħdux nilagħbu bil-bżallu! Huwa fundamentali kif tidher binja għat-trattament tal-pazjenti.  

Jekk nibda bis-swali għandek l-MW 7 li jgħidulhom biex ma jimxux fuqha għax is-saqaf jaqa’ u taħt hemm il-pazjenti. Il-forensic ward għamel żmien bħala scrap yard. Il-ġnien tal-YPU fejn hu? Il-male ward 2? It-transit ward li nfetħet b’emerġenza waqt il-Covid-19 lanqas għandhom aperturi għal barra! Għandek il-main garden li jipparkjaw l-istaff fih. Ipparkjaw barra jagħmlilkom tajjeb għal saħħitkom! Attrezzawh il-main garden.  X’main garden hu?! Main konkos aktar milli main garden! L-ekoloġija tal-binja hija inaċċettabbli. Il-binja ma tistax tagħmel mod ieħor imma rridu nżommu f’moħħna li l-binja ta’ Mount Carmel is there to stay. Sa Marzu jew April suppost kellu jibda t-tender imma spiċċa waqa’. Affarijiet li jiġru, m’hemmx x’tagħmel. Għandek tlieta jew erba’ snin, mela inti trid taħseb li dik il-binja is there to stay. Apparti l-messaġġi differenti ta’ x’se jiġri minnu dak il-post. Dak l-ewwel punt.  

It-tieni punt huwa fuq il-livell tas-servizz. Xi kultant nibda naħseb li intom ma titkellmux man-nies. Onestament il-Professur Anton Grech mhux ħabib tiegħi imma nħobbu. L-istess is-Sinjura Roseanne Camilleri. Imma xi tridu aktar li ninżel għarkupptejja quddiemkom? Imma m’intomx titkellmu mal-istaff u l-istaff jinsab demoralizzat u għandhom problemi kbar. In-nurses saru institutionalised u saru parti mill-mentalità marbuta mal-binja li everything goes. U ħadd ma jista’ jipperswadini mod ieħor. L-OT ma jistgħux ilaħħqu, is-social workers ma jistgħux ilaħħqu u l-psikologi ma jistgħux ilaħħqu. Biex kellha tingħalaq il-ward 1B kelli nitkellem jien! Fejn jagħmlu pipi kien eżatt mal-imħadda tas-sodda! La għandhom fejn ipejpu u xejn. 

Hemm numru ta’ swali li rranġawhom. Hemm oħrajn bdewhom u mbagħad għalquhom. Hemm oħrajn għamlu l-air conditioners u nstallaw l-affarijiet imma f’daqqa waħda ngħalqu. Jiġu periti jgħidu dak is-saqaf ħażin, xi 20 perit kulħadd iħares lejn is-saqaf, imbagħad f’daqqa waħda jiġi perit ieħor u jgħidilhom li s-saqaf tajjeb. Aħna aħna jew m’aħniex?! Tal-maintenance m’għandhomx biex ikaħħlu u jiżbgħu. Il-gate ma nafx kemm-il darba qridt jien għal €125 biex jiġi nstallat apparat. Imma aħna bis-serjetà?!

ONOR. ROMILDA ZARB: Prof. ippermettili ftit għax suppost hemm sistema li meta tiġi biex takkwista xi ħaġa trid timxi mal-proċeduri. Jien ħdimt ukoll f’kunsill lokali u meta kellna l-procurements trid toqgħod tiċċekkja li ma taqbiżx ... Ejja nimxu wkoll imma rridu nimxu mal-proċeduri.  

Il-PROFESSUR ANDREW AZZOPARDI: No problem. Mela kollox tajjeb. Ma ninsewx li meta l-lock ma kienx hemm ħarbet persuna. Veru ma ħarbitx mill-gate. U hawnhekk nixtieq inkun naf dik l-inkjesta saritx u x’kien l-outcome tagħha. Il-cameras kollha kienu qegħdin jaħdmu? U dik il-persuna min ħa responsabiltà tagħha li ħarġet mill-premises? Issa naf li se tgħiduli li dik kienet fuq volontary admission. Imma billi tkun volontary admission ifisser li persuna tipprova tagħmel suwiċidju u tweġġa’ b’mod serju?! Hemm nuqqasijiet li qed jiġu minħabba traskuraġni marbuta mal-binja. U mhijiex kwestjoni tas-Sinjura Camilleri jew tal-Professur Grech għax jekk se noqogħdu sejrin hekk mhu se nsolvu xejn.  

It-tielet punt li rrid insemmi hu li għandi kurżita fuq kif se tingħata l-forced sterilization medication. Hemm protokolli fuqha? U jekk iva, x’inhuma dawn il-protokolli? U jekk m’hemmx naħseb li għandu jkun hemm għax verament ninsab inkwetat fuqha. Ir-raba’ punt huwa fuq in-nies li jinġabru mid-dar. Smajtu bihom dawn bħalma smajt jien. Naf bi storja oħra ta’ escalation li jagħmlu l-pulizija. Issa mhux qed nagħti tort lill-pulizija għax dawn filli qed jarrestaw wieħed qiegħed patata mal-art għax siker Paceville u filli f’daqqa waħda jridu jmorru joħorġu lil xi ħadd mid-dar u lanqas jistgħu jidħlu d-dar għax ma jkollhomx mandat. Lanqas jafu jitkellmu man-nies li jkollhom quddiemhom, bid-dwal tal-karozza jixgħelu blu! Ara x’se jeħodlok biex titfi s-sirena tal-karozza! Mutetti u paroli żejjed. U fuq dan il-paroli żejjed hemm l-evidenza. Li kieku kont jien il-vittma u kelli xi ħsieb ħażin kont nitla’ it-turretta u nagħmel li kelli nagħmel! Il-pulizija m’għandhomx idea ta’ dawn l-affarijiet. Il-protokoll ta’ kif titneħħa persuna mid-dar is a deceiving process. Dawn jiġu arrestati, imkaxkrin il-polyclinic jew Mater Dei, u l-mod ta’ kif jiġu trattati - naf b’każijiet oħrajn jien – hija aborrenti!   

Il-ħames punt hu li Mater Dei u Mount Carmel hemm problemi kbar ta’ exchange of information and of referrals. There is a problem. Il-problema mhux għax Andrew Azzopardi u xi ftit oħrajn qegħdin jitkellmu fuq l-istat ta’ Mount Carmel imma l-fatt hu li Mount Carmel ma jistax ilaħħaq mal-admissions. Għandhom problema. U hemm ukoll problema ta’ komunikazzjoni. Is-sitt punt; jista’ xi ħadd jispjegali b’liema dritt naċċettaw li union tiddeċiedi li tfajla ta’ 16-il sena ma tingħatax trattament in a four-tier service li huwa l-YPU, jiġifieri servizz li huwa attrezzat sabiex jieħu din il-persuna, għax il-union iddeċidiet li l-istaff tagħhom ma jridux lil din it-tfjala?! U allura poġġewha ġo ward tal-adulti! Naf x’se tgħiduli? L-isptar għandu dritt li f’każijiet straordinarji jpoġġi żgħażagħ mal-adult wards. Imma qed nindunaw li qed nitmellħu bina nfusna? Tifla ta’ 16-il sena tpoġġiha fl-admission ward! Intom titkellmu mal-istaff? Titkellmu mal-professjonisti? X’jiġifieri persuna tagħmel ġurnata u nofs il-YPU magħluqa għax il-union qalet biex ma jingħatax servizz?! Dak servizz statutorju u ma stajtux twaqqfuh! 

Waħda mill-problemi kbar li għandu Mount Carmel hija li hemm wisq irjus; Permanent Secretary, CEO, Chairperson of Psychiatry, il-Ministru u l-Kummissarju tas-Saħħa Mentali. Huwa impossibbli li post timmaniġġjah hekk. Ma jistax ikollok dawn is-swaba’ kollha jmexxu. Fl-opinjoni tiegħi, iċ-Chairperson of Psychiatry għandu jkollu dual role, dak ta’ kap kliniku u dak ta’ kap biex jieħu ħsieb ... Id-deċiżjonijiet jekk issirx bozza bajda jew safra hija wkoll terapewtika. 

Ix-short stay fil-Youth Psychiatric Ward. Jekk fhimt sew din se tkun available fl-2026. Waħda mill-aktar elementi importanti li ħadmu f’Mater Dei u fil-qasam tal-psikjatrija kienet dik il-famuża ward, li mbagħad minħabba ċirkostanzi understandable fil-COVID-19, kien hemm iċ-ċaqliq. U issa erba’, ħames snin wara, din il-ward qed jgħidulna li se tiġi f’postha kif kienet fl-2026. Nixtieq inkun naf fiex waslet l-inkjesta fuq dak il-pazjent li ħarab. Għandna dritt li nkunu nafu u mhux imbilli noqogħdu nikkritikaw lill-media! Il-ħin kollu nikkritikaw lill-media. Għandna dritt inkunu nafu x’sar minnha dik l-inkjesta u x’saru minnhom l-inkjesti l-oħrajn li jien tlabt mill-Kummissarju għat-Tfal fuq ċirkostanzi li kont inkwetat fuqhom fil-YPU, u għall-fatt li kien hemm dik it-tifla li ma kinitx f’dik is-sala. 

IĊ-CHAIRPERSON: Ħa niftaħ id-diskussjoni għall-kummenti tal-Membri. L-Onor. Ian Vassallo. 

ONOR. IAN VASSALLO: Prof. Azzopardi, ħafna mill-punti semmejthom kemm-il darba jien, u kemm-il darba segwejt dak li qed tagħmel u nixtieq ngħidlek grazzi talli tkun il-leħen tal-pazjenti. Bħalek, biex nibda, xtaqt ngħid grazzi lil kulmin qiegħed hawnhekk illum, il-Prof. Anton Grech u s-Sinjura Roseanne Camilleri, li ħadt ir-ruħ meta daħlet fis-settur għax naf x’għamlet fil-kura primarja u xtaqt li tkompli bl-istess passi li ħadet hemmhekk biex immexxu kemm jista’ jkun għax konna weħilna fis-settur tas-saħħa mentali. U sfortunatament għadna daqsxejn imwaħħlin u nixtieq li nimxu ’l quddiem. 

Jiena tinkwetani wkoll il-problema tal-istaff u ilni tliet snin insemmi din il-problema hawnhekk fil-Parlament. Sfortunatament dejjem nirrepetu l-istess affarijiet. Anke fir-rapporti dejjem joħorġu l-istess affarijiet. Naqbel miegħek ukoll dwar l-importanza li nieħdu ħsieb dawn l-affarijiet immedjatament. Fir-rigward tal-inkjesta aħna wkoll konna tlabnieha. Il-ġimgħa l-oħra għamilt din it-talba fil-Parlament u dejjem jgħidulna li l-inkjesta għadha għaddejja. Din tinkwetani għax dawn huma affarijiet urġenti u b’inkjesta magħluqa nistgħu nipprevjenu milli jseħħu darb’oħra. 

L-istess ħaġa fuq il-gate. Ħmistax ilu għamilt mistoqsija parlamentari fil-Parlament rigward il-gate ta’ wara għax tkun dejjem miftuħa, bil-karozzi għaddejjin, forsi jsiru xi sleeping police għax hemmhekk inkwiet ukoll għandna. Nifhem l-għajta tiegħek u nifhem il-problemi strutturali, però ma nistax naqbel miegħek Onorevoli, li biex tinxtara sistema ta’ gate … Dawn huma nies li qegħdin f’post ta’ emerġenza u ma nistgħux ma neħdux ħsieb li nitkellmu mill-ewwel u nagħmluhom mill-ewwel dawn il-bżonnijiet. Grazzi ta’ dak li qed tagħmel u nixtieq li tkompli twasslilna l-affarijiet li qed jiġru. Ħafna mill-affarijiet li semmejt mhumiex affarijiet li qatt ma smajna bihom u, sfortunatament, qegħdin ikomplu jitkaxkru. Naħseb li għandna bżonn li neħduhom inkonsiderazzjoni immedjatament u semmejniehom ukoll f’diversi proposti tagħna. 

IĊ-CHAIRPERSON: Grazzi. L-Onor. Romilda Zarb. 

ONOR. ROMILDA ZARB: Min-naħa tiegħi xtaqt nieħu dan il-ħin sabiex nirringrazzjak talli sibt il-ħin li tiġi f’dan il-Kumitat u twassal il-messaġġ tiegħek. Importanti li issa tibqa’ magħna ħalli nkunu nistgħu nisimgħu d-diskussjoni bit-tweġibiet ta’ wħud mill-mistoqsijiet li għamilt. Jien ħadt nota biex inkun nista’ insegwi ż-żewġ mistiedna l-oħra li fadlilna biex inkunu nistgħu naħdmu u nkomplu dan il-Kumitat. 

IĊ-CHAIRPERSON: Grazzi. Jien l-istess nirringrazzja lill-Prof. Azzopardi talli ġie jagħtina l-kontribut tiegħu. Issa nistieden lis-Sinjura Roseanne Camilleri, li hija l-Kap Eżekuttiv tal-Mental Health Services f’pajjiżna sabiex tiġi tressqilna l-preżentazzjoni tagħha. 

IS-SINJURA ROSEANNE CAMILLERI (Kap Eżekuttiv, Mental Health Services Mount Carmel): Nirirngrazzjakom tal-istedina. Jiena ħejjejt powerpoint fuq il-YPU però mbagħad wara xtaqt nirrispondi xi ftit mill-istatements li saru mill-Professur Azzopardi. 

ONOR. ROMILDA ZARB: Sinjura Camilleri, kemm ilek f’din il-kariga? 

IS-SINJURA ROSEANNE CAMILLERI: Jiena ilni CEO tal-Mental Health Services minn Awwissu tas-sena l-oħra, jiġifieri qed nitkellmu fuq ftit aktar minn sena. I prepared a brief on Mount Carmel, obviously with a focus on the Young People’s Unit. Kif tafu, Mount Carmel huwa l-uniku sptar għall-kura tas-saħħa mentali li għandna Malta, u jieħu ħsieb in-patients li jkunu voluntary jew involuntary, u dan isir minn team multi dixxiplinarju. L-ultimate aim huwa li jkollna t-transition of care towards community based, u li eventwalment il-pazjent, għalkemm jista’ jkun li jibqa’ pazjent għax jibqa’ fuq ċerti mediċini, imma jkun jista’ jmur lura fil-komunità u jkompli bil-ħajja tiegħu normali minn qabel ma jkun daħal magħna. Illum, il-Young People’s Unit tipprovdi specialised in-patient care għat-tfal u adoloxxenti minn 8 snin sa 17-il sena. Dan għaliex wara li jagħlqu 18-il sena ikunu kkonsidrati bħala adulti. Tmien snin hija l-età però rari jkollna tfal ta’ tmien snin. Ġieli kellna tfal ta’ għaxar snin. 

  Il-YPU hija outside the gates of Mount Carmel. Hija waħda minn dawk id-djar li qabel kienu magħrufa bħala halfway houses u taħdem fuq kunċett ta’ familja ħalli t-tfal jibqgħu qishom qegħdin f’dar aktar milli qegħdin f’kura ta’ sptar. Hemm team multi dixxiplinarju li jieħu ħsiebhom. Huwa post fejn jipprovdi a safe therapeutic in-patient care for youths li jiġu diagnosed li jkollhom bżonn kura akuta fis-saħħa mentali. Hemmhekk jirċievu riabilitazzjoni u re-integration into the Community, u jkollhom ukoll education backup għax ikollhom il-klassijiet. U għalkemm ikunu ta’ diversi etajiet, it-teacher ikollha liaison mal-education system u mal-iskejjel minn fejn it-tfal ikunu ġejjin u mal-curriculum ta’ dawn it-tfal, u tipprova kemm jista’ jkun tara li ma jitilfux mill-curriculum tagħhom. Mhux dejjem faċli u mhux dejjem possibbli, imma meta dan ma jkunx possibbli, ikun hemm attivitajiet oħra li tikkrea t-teacher għal dawn it-tfal biex dejjem noħorġu the best from these individuals. 

Is-servizzi tal-YPU huma acute in-patient care, fejn għandek team multi dixxiplinarju li jagħti din il-kura. Għandek psikjatri, psikologi, nurses, social workers, occupational therapists u physiotherapists u l-educational support li għadni kemm aċċennajt għalih. Huma għandhom klassi, it-tfal jinżlu, tfal ma tantx għandna, illum għandna xi tlieta u dawn qegħdin jonqsu, jiġifieri m’għandniex xi klassi ta’ 30 ruħ. 

ONOR. ROMILDA ZARB: X’etajiet għandhom dawn it-tfal? 

IS-SINJURA ROSEANNE CAMILLERI: Bħalissa għandna minn 15 sa 17-il sena. Għandna persuna ta’ 17-il sena, oħra ta’ 15-il sena u persuna oħra ma nafx għadhiex hemm. So, we don’t have a full house full of children but we have very limited numbers. 

IĊ-CHAIRPERSON: Inbidlu ħafna l-affarijiet miż-żmien li kont studenta jien żgur! 

IS-SINJURA ROSEANNE CAMILLERI: Ikun hemm ħafna aktar, imma mbagħad imorru fil-komunità u fid-djar li naħdmu magħhom aħna, fosthom mar-Richmond Foundation u mal-FSWS. Ikun hemm oħrajn li ma jkollhomx fejn imorru għax il-ġenituri tagħhom ma jkunux iriduhom lura għax jibżgħu li kif ikunu d-dar jagħmlu xi ħaġa. This is very heart breaking and very complex. Imbagħad għandna żvilupp reċenti li qegħdin nagħmlu u ċjoè refurbishment sħiħ għall-YPU. Ix-xogħol diġà beda u qegħdin niddiskutu sabiex nirrilokaw il-classroom mill-YPU u neħduha fil-binja ta’ maġenbha li hija l-Occupational Therapy Unit. Dan qed nagħmluh biex dejjem indaħħlu aktar il-kunċett li inti trid tqum u trid timxi, li trid tqum u tagħmel l-affarijiet tas-soltu li kont tagħmel meta kont fil-komunità. 

Dawn jimxu mal-carers u jkollhom l-LSE għax mhux la kemm taqbad u tgħid se neħodhom minn hemm għal hemm. Jiġifieri għandek proċess, però li l-klassi toħroġ mill-YPU u tmur f’binja oħra biex ikunu encouraged li they are going to move from one place to another qegħdin nistudjawha biex naraw kemm tista’ tkun faċli u feasible għat-tfal li nagħmluha. 


L-ONOR. ROMILDA ZARB: Hawnhekk għamilt referenza għar-refurbishment tal-YPU facility. X’tip ta’ refurbishment se jsir? Saret referenza għall-ekoloġija, kemm hija importanti din biex nissalvagwardjaw is-saħħa mentali? 

IS-SINJURA ROSEANNE CAMILLERI: Din li qed nurikom hija l-binja. Hemm żewġt idjar li huma semi-detached villas, u allura għandek il-YPU 1 u l-YPU 2. Imbagħad għandek il-ġnien. Dan  huwa l-YPU 1 u l-YPU2 flimkien. Forsi wieħed jaħseb li hija xi ħaġa żgħira, imma bdejna u lestejna l-installation tal-anti-ligature bathroom isfel fil-YPU 1 din il-ġimgħa stess. Il-pjan hu li kif inlestu l-bathrooms ta’ fuq tal-YPU1, jingħalaq kompletament il-YPU 2 li huwa vojt bħalissa u jibda r-refurbishment tiegħu. Ir-refurbishment huwa massiv u l-permessi diġà qegħdin available. Se jiġi aċċessibbli għax se jkollu lift u se nagħmluh modern kif għandu jkun. Se nibdewh issa jekk ma jtellifna xejn u nkunu lesti by the end of 2026, mid-2027, kemm YPU 1 u YPU 2. 

Bħalissa tal-YPU 1 qegħdin nużaw il-bathrooms tal-YPU 2. Kif tingħalaq il-bathroom tal-YPU 1, peress li jistgħu jinfdu, se jibdew jużaw il-YPU 2 bħala bathroom facilities. Il-bathroom facility t’isfel tal-YPU 1 diġà lesta, u allura jistgħu jużaw it-toilet u jaħslu jdejhom hemmhekk. Kif inlestu l-YPU 1 nibdew il-bathrooms ta’ fuq u x-showers fejn ikunu jistgħu jinħaslu. U b’hekk ikun jista’ jingħalaq il-YPU 2 biex jiġi refurbished kompletament. Imbagħad it-tfal li jkollna fil-YPU 1 imorru fil-YPU 2, jitranġa l-YPU 1 u mbagħad iż-żewġ binjiet jiġu jinfdu. Se ndaħħlu lift li bħalissa ma jeżistix u se nagħmluh aċċessibbli permezz tar-rampi, xi ħaġa li llum m’hemmx.  

Imbagħad it-tielet fażi li diġà beda x-xogħol fuqu huwa l-YPU garden. Kif qed taraw minn din l-islide x-xogħol diġà beda fuqu. Kellu jieqaf għax kellna bżonn xi permessi oħra minħabba xi katusi u pajpijiet tax-xita li riedu jiċċaqalqu. Se jkun hemm faċilitajiet ta’ multipurpose court, għandek football, basketball u anke tennis jekk iridu għax tista’ tagħmel ix-xibka across. Imbagħad għandek il-YPU garden li se jkun il-parti ta’ wara. Se jservi ta’ therapeutic garden, fejn it-tfal ikunu jistgħu jieħdu terapija barra u mhux biss ġewwa. Il-pjan hu li jitlesta u aħna qegħdin insusu biex ikun lest sa Diċembru tal-2025, però by the early first quarter of next year ikun lest żgur għax meta taqbeż it-12 ta’ Diċembru jkollok lil min irid il-leave u allura jkollok ftit problemi. 

Ħaġa oħra li rridu ngħidu hawnhekk hija li f’dak li għandu x’jaqsam mal-għamara, aħna mmorru għal għamara li hija anti-ligature u anti-vandal. Mhux l-għamara kollha se tkun hekk għax mhux kulħadd se jkollu bżonn dak il-livell ta’ għamara. Issa ovvjament din l-għamara ma tinstab imkien ħlief għand ċerti kumpaniji speċifiċi. Anke biex sibna anti-vandal sink kellna nordnawh. Dawn jiġu ordnati according to what you need. You don’t find them easily avolja konna lesti li nġibuh bid-DHL. You will not find these items on the shelf. Hemm il-problemi ta’ sourcing ta’ din it-tip ta’ għamara li qed nieħdu ħsiebha wkoll ħalli jkunu in place. Imma nerġa’ ngħid li mhijiex faċli bħal meta trid tagħmel xi uffiċċju. La jkunu lesti se jkunu sbieħ ħafna.
Imbagħad għandna ċ-challenges u l-opportunities. Aħna rridu nittrasformaw il-YPU facility into a safer and more therapeutic environment u dejjem immorru skont iż-żminijiet. Għandna further collaboration mal-istakeholders. Għandna tfal li meta jkunu discharged min-naħa tagħna, mill-ambjent ta’ sptar, għax għalkemm hija dar xorta tibqa’ ambjent ta’ sptar, għandna r-Richmond Foundation, l-FSWS u l-Aġenzija Sapport. Qegħdin naħdmu wkoll mar-Richmond Foundation u għadni kemm bgħatt il-paper dalgħodu for the second tier għax hemm gap fit-tfal ta’ bejn it-13 u s-17-il sena li dawn m’għandhomx fejn imorru. Min-naħa ta’ Richmond m’għandomx dak il-livell u lanqas min-naħa tal-oħrajn, u allura qegħdin naħdmu biex nintroduċu dan is-second tier. Il-first tier huwa minn 8 snin sa 12-il sena u the second tier huwa minn 13 sa 17-il sena. Diġà tkellimt mar-Richmond Foundation u dalgħodu bgħatt il-brief. Issa nispera li jkollna l-feedback mingħand ir-Richmond Foundation. When I sounded the idea there was a very positive feedback, jiġifieri mhux qed nippretendi li se jkun hemm xi barrikadi kbar. 

Qegħdin naħdmu wkoll mal-Ministeru tal-Edukazzjoni u għandna MOU magħhom li wasalna b’mod avvanzat fih. L-MOU jismu “Maximise Mental Health and Well Being and to Build Resilience in Children to Consolidate and Form Part of the Curriculum”. Qegħdin nikkonsolidaw l-exercises u l-efforts kollha li għandna s’issa mal-Education u se ndaħħlu xi ħaġa ġdida. Fil-fatt se ndaħħlu l-programm ta’ reżiljenza in the curriculum ħalli t-tfal ikunu kapaċi jitgħallmu anke jitkellmu bil-problemi li jkollhom u jkunu kapaċi jesprimu dak li qed iħossu. U dan għaliex aktar ma taqbad il-kunċetti at the earliest stage aktar wieħed ikollu ċans li l-problema ma tkomplix tikber. Ovvjament għandek il-continuous staff training min-naħa tagħna biex l-istaff dejjem ikunu at the forefront ta' dak li qed jsir fl-ambjent tat-tfal. Aħna għandna a continuous professional improvement għall-istaff kollu u mhux tal-YPU biss.
 
Il-way forward huwa sustaining  reasonable investiment. Il-flus qatt mhuma biżżejjed, u l-investiment qatt mhu  biżżejjed. And as we all know money is always very important and we always go for more money. L-importanti li nonfquh sew fit-training tat-tfal u ninvestu fl-infrastruttura tal-post biex nagħmlu aktar upgrading. Jiena naqbel mal-professur li aktar ma jkollna post sabiħ u akkoljenti aktar se tgħin fit-terapija u fil-fejqan ta’ malajr. Insaħħu l-kollaborazzjonijiet li għandna mal-Education u mas-Social Services u nsaħħu l-monitoring and feedback mechanisms so that we uphold governance and standards. Dawk huma importanti li nkomplu ntejbu ħalli s-servizz tagħna dejjem ikun jista’ jitjieb. 

Bħala konklużjoni, il-YPU huwa critical for the safeguarding of youth and adolescence mental health. Sfortunatament, dejjem se jkun hemm bżonn ta’ xi tip ta’ post fejn it-tfal u ż-żgħażagħ ikollhom bżonn li jidħlu biex jirċievu l-kura li għandhom bżonn. Parliament’s endorsement ikun tajjeb, and we go for that għax huwa kritiku għalina li nkomplu nissemmew u l-bżonn tagħna jkompli jissemma minħabba budgetary allocation purposes, u nżidu l-isforzi ta’ promozzjonijiet and awareness ma’ kulħadd għax meta xi ħaġa tissemma fil-Parlament tkun wassaltha at the highest possible office of the country. U allura kulħadd ikun qiegħed attent. The call to action min-naħa tagħna hija to continue to invest in the future of our children qħax l-investiment għalina jkun l-investiment li qed nagħmlu fit-tfal tagħna fil-futur. They are our children, they are our legacy, and they are our future. 

IĊ-CHAIRPERSON: Grazzi. Issa se nħalli f’idejn l-Onor. Romilda Zarb sabiex tkompli tmexxi l-laqgħa għax jiena għandi diskors fil-Plenarja. Nirringrazzjakom. 

IĊ-CHAIRPERSON (Onor. Romilda Zarb): Aktar mistoqsijiet? L-Onor. Albert Buttigieg. 

ONOR. ALBERT BUTTIGIEG: L-ewwel nett nirringrazzjakom tal-preżentazzjoni kif ukoll tax-xogħol li inti tagħmel flimkien mat-team tiegħek. Jiena xtaqt ngħid l-opinjoni personali tiegħi, imma naħseb wara dak li smajt, kemm min-naħa tiegħek kif ukoll mill-Prof. Azzopardi, insostni dak li se ngħid; taħseb li l-YPU postu għandu jibqa’ f’dik il-lokalità? Għalkemm qed tagħmlu r-refurbishment, inti stess għedt li għalkemm huwa ambjent ta’ dar xorta qegħdin ġo sptar, jiġifieri l-istigma hemm qiegħda. Jekk  verament irridu ninvestu fil-futur ta’ dawn it-tfal, ma taħsibx li dak kollu li qed isir għandu jitpoġġa fil-komunità? Kif qed tgħidu intom, għalkemm qed tagħmlu refurbishment, xorta se jibqa’ Mount Carmel. U sfortunatament l-istigma hemm se tibqa’ għax xorta se jkun hemm dik is-sitwazzjoni li qiegħda mal-għatba ta’ Mount Carmel. 
Fix-xogħol preċedenti tiegħi għamilt kważi sena u nofs bħala chaplain hemmhekk, jiġifieri nifhem id-diffikultajiet kollha li hemm, imma xorta jibqa’ dik l-istigma. Nemmen li rridu noħorġu lit-tfal u liż-żgħażagħ minn sistema istituzzjonalizzata u npoġġuhom fil-komunità fejn jgħixu. 

IS-SINJURA ROSEANNE CAMILLERI: Jekk inti tagħti dahrek lejn l-isptar se tara l-komunità ta’ Ħ’Attard. Faċċata tagħna għandek dawk il-binijiet li kollha jiswew il-belli liri, jiġifieri għalkemm it is the hospital imma Mount Carmel jagħmel parti mill-komunità u huwa fil-komunità. Dan mhux qiegħed outside the community. Hemm xi jsir? Iva, dejjem se jkun hemm xi jsir. Li jkun hemm bżonn element ta’ sptar, iva Mount Carmel huwa element ta’ sptar u mhuwiex element ta’ community. 

Tingħafas qalbi meta ngħidha li jkollna tfal li jkollhom bżonn li jidħlu ġo faċilità ta’ sptar, hu x’inhu, għax mhux se tagħmel distinzjoni bejn wieħed li daħal hemm u l-ieħor daħal in-naħa l-oħra. Imma sfortunatament it-tfal ikollhom bżonn tal-kura u jkollhom bżonn ta’ post fejn il-kura akuta tkun f’ambjent ta’ sptar. Issa jkunx Mount Carmel jew ikunx fl-acute wards ta’ Mater Dei, dejjem se jkun hemm bżonn ta’ kura fi sptar. Waqt dak il-perjodu aktar ma jkollhom ambjent ta’ dar u mhux ambjent sharp u cold ta’ sptar ikun dejjem aħjar għax il-harshness tal-ħajja inqas ma tipprova tpinġiha ħarxa mill-bidu aktar aħjar. Allura li jkollna YPU, wherever it is, jekk hux Mount Carmel jew any other place, dan huwa sptar, it’s not a community. Imma qisu ambjent ta’ dar għax dawn ikunu qegħdin jilagħbu l-playstation u jagħmlu ħafna affarijiet oħra. Għandhom il-faċilitajiet ta’ gym u għandhom it-tablesoccer ukoll. 

IL-PROFESSUR ANDREW AZZOPARDI: Għandhom il-logħba tal-Uno b’nofs il-cards mitlufa! U lanqas sufan m’għandhom! 

IS-SINJURA ROSEANNE CAMILLERI: Is-sufani qegħdin on order. 

IL-PROFESSUR ANDREW AZZOPARDI: Mela sewwa qed ngħid! 

IS-SINJURA ROSEANNE CAMILLERI: Iva, imma jien mhux sena ilni hemm?! Is-sufani ordnati. Il-logo dalwaqt teħel għax qiegħda on order. Il-main gate diġà għedtlek waqt il-programm li dik kienet tingħalaq. There are two gates in Mount Carmel, waħda minnhom kellha ċappetta nieqsa u xtrajnieha. Però dik ma tingħalaqx bħall-gate tas-soltu, jiġifieri l-gate li tiċċaqlaq ‘l hemm u ‘l hawn kienet xorta tingħalaq. Veru li kien hemm scrapyard, għandek raġun, u li hu minnu minnu, kulħadd kien jitfa’ dak kollu li ma jridx hemmhekk, u tnaddafha kemm tnaddafha għalxejn. Imma issa naddafnieha  u neħħejna kollox. Hemm proċessi kbar li rridu ngħaddu minnhom għax aħna ma nistgħux naqbdu u nieħdu l-affarijiet tal-Gvern u narmuhom. 

Hemm proċess jissejjaħ Beyond Economic Repair. U xorta bħala Gvern irridu mmorru l-WasteServ, irridu mmorru ’l hemm u ’l hawn, imma dak kollu għamilnieh, battalnieha u jekk taraha llum hija nadifa u se terġa’ tintuża bħala parking spaces. Stock is being replenished u qegħdin naħdmu sabiex nerġgħu ntellgħu l-istock fid-databases u biex ikollna l-istocks available. L-inkjesta maġisterjali għadha għaddejja u allura għad m’għandniex risposta. Il-cameras meta ġrat din il-biċċa xogħol ...

IL-PROFESSUR ANDREW AZZOPARDI: L-inkjesta tal-Ministeru. 

IS-SINJURA ROSEANNE CAMILLERI: L-inkjesta tal-Ministeru ma nistax nirrispondik jien fuqha. Le, mhux fuq il-YPU. Dak li għedt inti fuq l-inkjesta. Il-cameras meta kellna l-inkjesta ta’ dik il-persuna li telqet minn Mount Carmel kien ġie l-espert tal-Qorti u għamel sal-11.45 p.m. iniżżel il-footage. Jiġifieri minn hemmhekk jidher li, mhux qed ngħidlek li kollha kienu jaħdmu għax jista’ jkollok camera li issa qed taħdem u ftit wara ma tkunx qiegħda taħdem, però l-footage kollu li kellhom bżonn niżżluh u huwa parti mill-inkjesta. 

L-exchange of information ma’ Mater Dei huwa aktar kliniku milli amministrattiv. Milli nara jien hemm exchange of information. Issa dejjem ikun hemm room for improvement, jiġifieri m’aħniex qed ngħidu li kollox perfett u m’għandna bżonn nagħmlu xejn aktar, però naħseb li l-Professur issa jitkellem fuqha din ukoll. L-exchange hija kontinwa. L-ambulanzi minn Mater Dei jiġu għal għandna u min għandna jmorru għal Mater Dei, u jkunu akkumpanjati kif suppost. Il-protokolli huma li huma u jekk jistgħux jitjiebu jew le hija xi ħaġa teknika li wieħed jista’ jara, però l-ġimgħa l-oħra kien hawn team minn barra biex ikomplu l-improvements tad-de-escalation  training. U dawn id-de-escalation programmes nagħtuhom ukoll lill-pulizija li jkunu assenjati ma’ Mount Carmel biex ikunu jafu how to handle patients from a mental health perspective. Ovvjament it’s a de-escalation programme u għandek restraining effect. Hemm ukoll għodda u mekkaniżmu differenti biex wieħed ikun jista’ jidħol f’dan it-tip ta’ exercise. 

Bħalissa għaddejjin b’refurbishment qawwi f’Mount Carmel kollu. Block 1 wasal fil-fażi finali biex jispiċċa x-xogħol infrastrutturali fuqu. 

IĊ-CHAIRPERSON: Rigward il-gate, qed nitkellmu fuq gate sħiħa jew le? Dik li beda jsemmi l-Prof. Azzopardi. U x’jista’ jsir biex intejbu l-proċedura biex ma jkunx hemm ċerta dewmien? 

IS-SINJURA ROSEANNE CAMILLERI: Il-kwestjoni tal-gate kienet fuq ċappetta u mhux fuq il-gate kollha. There are two gates; il-gate l-ħadra u l-gate l-griża li hija sliding. Iċ-ċappetta tal-gate l-ħadra nxtrat waqt li l-Prof. Azzopardi kien qiegħed itella’ l-post. Jien kont qiegħda niffirma l-awtorizzazzjoni biex tinxtara din l-imbierka ċappetta u wieħed jista’ jivverifikah dan. 

IĊ-CHAIRPERSON: Jiġifieri xorta waħda kien hemm mezz ieħor ta’ għeluq?  

IS-SINJURA ROSEANNE CAMILLERI: Iva. Il-gate l-griża, li hija sliding, kienet qiegħda tingħalaq, u dik hija l-gate li qed tintuża u mhux il-gate l-oħra. Il-gate l-oħra, li kellha ċ-ċappetta miksura, ridna nirranġawha, but it wasn’t the gate that was holding people in or out. It was the other gate, li baqgħet taħdem normali. Fir-ritratt telgħet il-gate l-ħadra biss imma dik tkun miftuħa dejjem. Il-gate l-griża, li hija sliding, il-ħin kollu kienet qiegħda taħdem. 

IĊ-CHAIRPERSON: Sinjura Camilleri, nixtieq nirringrazzjak talli sibt il-ħin sabiex tagħtina l-preżentazzjoni tiegħek. Grazzi talli ċċarajtilna ċerti punti. Ovvjament inkompli nħeġġek sabiex tibqa’ għaddejja bil-ħidma tiegħek ħalli ’l quddiem nerġgħu nistednuk ħalli tagħtina update fuq ix-xogħlijiet li jinsabu għaddejjin. 

Issa nistieden lill-Professur Anton Grech sabiex jiġi madwar il-mejda u jressqilna l-preżentazzjoni tiegħu dwar in-National Mental Health Services. 

IL-PROFESSUR ANTON GRECH (Clinical Chairman Mental Health Services Malta): Nirringrazzjakom ta’ din l-istedina. Nixtieq ngħid lill-Professur Azzopardi li żgur ma ħadtx għalija. Ilna ħafna naħdmu flimkien u nemmen li fid-dinja kollox jimxi biċ-checks and balances. U allura tajjeb li jkun hawn min jiġbidlek l-attenzjoni u m’għandix dubju mill-intenzjonijiet tiegħu. Huwa qal li jħobbni u  jiena nħobbu wkoll. Bħala nisrani nħobb lil kulħadd. 

Naf li kellna session twila u allura se nipprova ma ntawwalx. Xtaqt insemmi ftit x’direzzjoni ħadu s-servizzi dan l-aħħar u lejn fejn nixtiequ mmorru. Is-servizz tas-saħħa mentali f’pajjiżna ilu snin twal imma ddeċidejt li jkun aħjar li naqbdu minn meta daħal il-Mental Health Act fl-2014, li għalija kien storiku għall-qasam mentali. Kien hemm qbil totali fuqu mill-partiti kollha. U kienet rivoluzzjoni għas-servizzi meta fl-2019 bdejna l-istrateġija li għaddejja bħalissa. Ħa nsemmi xi ċifri għax in-numri jagħmlu l-istorja. 

Hawnhekk għandkom xi ftit ċifri minn meta daħal il-Mental Health Act u llum. F’Ottubru tal-2014 konsulenti tal-psikjatrija kien hemm 12 mentri llum hemm 23. U għandna tnejn oħra li sarulhom l-interviews ukoll. Jiġifieri għandna d-doppju. F’Mount Carmel dak iż-żmien kien hemm 318 pazjenti rġiel mentri sal-bieraħ kien hemm 157, jiġifieri 50% inqas. Dak iż-żmien nisa kien hemm 260 u sal-bieraħ kien hemm 90, jiġifieri 35% biss. Għala semmejt dawn in-numri? Aħna qed naħdmu ħafna sabiex kemm jista’ jkun nersqu lejn il-komunità u n-numri jitkellmu waħedhom. Minkejja li l-admissions żdiedu, u żdiedu ħafna, imma kif qal il-Kummissarju qabli, il-pazjenti qed indewwmuhom ħafna inqas. 

Fil-qosor il-Mental Health Act jgħid li jridu jsiru multidisciplinary treatments, li l-approach mhuwiex mill-psikjatri biss imma mit-team kollu, u li kemm jista’ jkun il-pazjenti jiġu involuti fid-deċiżjonijiet, u nagħmlu dawk li jissejħu community treatment orders. Li hemm differenti bejn il-psikjatrija u mard ieħor hija li, sfortunatament, minħabba l-kwalità ta’ mard għandek ċerti nies li jieħdu l-kura kontra r-rieda tagħhom. Jekk xi ħadd irid jagħmel operazzjoni f’qalbu jista’ jgħidlek li ma jridx jagħmilha, imma jekk xi ħadd għandu l-ischizophrenia, li tagħmlu ta’ periklu għal ħaddieħor, ma tistax tgħidlu tieħux it-treatment imma trid tagħtih it-treatment kontra r-rieda tiegħu. Sa qabel il-Mental Health Act dawn in-nies bilfors kienu jridu jieħdu l-kura fi sptar mentali. Bil-liġi l-ġdida llum jistgħu jieħdu l-kura fil-komunità. U naħseb dik kienet l-akbar tibdila li saret. 

Saret il-Mental Health Act, u għamilna l-istrateġija, li tajjeb ngħid li l-istrateġija ħadet attenzjoni internazzjonali f’ġurnal prestiġġjuż ħafna. Din ma saritx billi faqqajna subgħajna imma domna 19-il xahar nitkellmu mal-istakeholders kollha. Saru ħafna konsultazzjonijiet u b’hekk saret. Tkellimna ma’ xi 50 għaqda differenti. Il-bażi tal-istrateġija huwa kif qed taraw f’dan id-diagram, fejn inti għandek l-individwu fin-nofs. Aħna nemmnu li l-bniedem huwa importanti aktar minn kull ħaġa oħra u s-support network tiegħu, jiġifieri l-familja u l-komunità. Il-Ministru qabli semma li ċerti barranin għandhom aktar problemi ta’ saħħa mentali għax m’għandhomx dan iċ-ċirku ta’ nies madwarhom. Fil-psikjatrija waħda mill-akbar affarijiet li joffru hija dik li ngħidulha resilience. Ta’ min jgħid li mhux fil-psikjatrija biss imma anke għall-mard fiżiku għax ir-riċerka turina li jekk għandek support tajjeb madwarek għandek inqas ċans ta’ mard fiżiku. Imbagħad nibqgħu sakemm naslu sal-komunità. 

Bdejna l-istrateġija ta’ għaxar snin. Hemmhekk ktibt “Community” għax hija ċ-ċentru ta’ kollox. Il-prevention u l-enfasi fuq il-wellbeing. Aħna ma nħarsux lejn dak li jkun għax għandu depression u fejjaqnieh imma naraw li l-pazjent ikun mentalment b’saħħtu b’mod globali. Dik hija l-mira aħħarija. Qsamna lil Malta f’reġjuni peress li nemmnu fil-komunità. U naħseb li l-exposure li għandi f’din il-biċċa ftit għandhom bħalha. Jiena attiv ħafna klinikament, kemm Malta u kemm Għawdex. 

U għalkemm l-istess pajjiż, il-psikjatrija kif tiġi prattikata Malta u Għawdex hija differenti. Il-pilloli l-istess imma l-komunità tagħmel differenza kbira, u għal dak l-iskop qsamna lil Malta fi tliet reġjuni; North, South u Central, biex kemm jista’ jkun is-servizzi jkunu iffokati fuq il-komunità ta’ veru kif inhi. 

Issaħħew ħafna dawk li jgħidulhom il-branki tal-psikjatrija. Għamilna ħafna aktar fuq it-taħriġ. Pereżempju, illum jilħqu psikjatri bit-taħriġ totalment minn Malta meta nies tal-età tiegħi konna nsiefru u nagħmlu t-taħriġ kollu barra. Nemmnu li l-psikjatrija akuta għandha tkun mhux f’Mount Carmel u Mount Carmel jiġi repurposed. Din hija l-istrateġija. Bdejnieha imma mill-ewwel kellna l-COVID-19, li biddel ħafna affarijiet u mad-dinja kollha, wara l-COVID-19 id-depression u l-ansjetà żdiedet b’20%, inkluż f’Malta. Il-problemi ta’ saħħa mentali żdiedu. Aħna bdejna l-istrateġija, ġiet il-COVID-19 u kellna sfida akbar biex naraw kif se mmexxu l-affarijiet. Bdejna mill-ewwel dik tar-reġjuni għax kont nemmen ħafna fiha. 

Illum għandna teams li jekk inti, pereżempju, mill-Imtarfa - ħa nsemmi post fejn jien  involut personalment - se jidħol pazjent taħt psikjatra partikolari f’Mount Carmel, dak l-istess team se jibqa’ jsegwih fil-komunità u ċjoè fil-klinika tal-Imtarfa. Jiena xogħli kliniku fl-Imtarfa nagħmlu, jiġifieri f’dik l-area ta’ Malta u nkun Għawdex ukoll. Kif għidt, nemmen li għandek il-lokalità u tifhem aktar fiha, għandek aktar kuntatt mal-kunsilli lokali, man-nies tal-post, eċċ. Pereżempju, illum għandna seba’ ċentri fil-komunità mentri qabel dak li jkun kien irid imur St Luke’s u Mater Dei. Illum f’Mater Dei clinics tal-outpatients, tal-ispecialities biss hemm, imma bħala ġenerali għandna seba’ ċentri ma’ Malta, u s-sena li għaddiet rajna mal-10,000 persuna. U din iċ-ċifra hija importanti ħafna. 

Bħala community treatment order għandna 135 raġel u 86 mara, fejn grazzi għal-liġi l-ġdida dawn qed jieħdu l-kura fil-komunità. Li kieku kienu qed jeħduha bil-liġi f’Mount Carmel! Żidna s-psychologists. Pereżempju, psychologists għandna 29 ċentru mxerdin ma’ Malta, fejn noffru s-servizz ta’ psychology. Psychologists mhux bilfors psikjatri, jistgħu jirreferu imma kull tabib tal-familja f’Malta jista’ jirreferi direttament għas-psychologist tagħna tas-servizzi li noffru. Dawn ħafna minnhom qegħdin fil-bereġ u l-health centres u għandna 29 post fejn inservu. 

Daħħalna dak li ngħidulu l-crisis home resolution team. Ġieli jkollok pazjenti li ma tistax issegwihom b’mod normali, fejn tgħid ħa nagħtih appuntament tliet ġimgħat oħra, ħmistax oħra, però lanqas m’għandu bżonn daqshekk li jkun fi sptar. Qabel ma kellna dan it-team il-pazjenti kienu jidħlu fi sptar. Illum għandna team li jmorru d-dar ta’ dak li jkun u jsegwuh fid-dar tiegħu. U narawhom kuljum. Is-sena li għaddiet rajna 400 pazjent b’dan il-mod, jiġifieri dawn kollha kieku kienu jispiċċaw jidħlu fi sptar. Għalhekk bdejt billi għedt li kemm jista’ jkun ma ndaħħlux nies fi sptar. 
Bdejna t-24 hour helpline, il-1579. Is-sena li għaddiet kellna madwar 10,000 telefonata u żidna s-servizzi tal-Emerġenza ta’ Mater Dei. Illum tmur xħin tmur Mater Dei dejjem se ssib psikjatra għal li jkollok bżonn. Għawdex, kif kulħadd jaf, jien kburi ħafna li jien Għawdxi u ċerti affarijiet ngħallmu lil Malta. Fil-fatt fil-psikjatrija hekk nagħmlu. Għalkemm Malta qed ngħidu li s-servizz m’għandux ikun f’Mount Carmel imma għandu jkun parti mill-isptar, f’Għawdex ilu hekk 30 sena! Fejn illum hemm l-Università ta’ Għawdex - fit-Triq tal-Imġarr - dak il-post kien iservi ta’ mental hospital ta’ Għawdex sa 30 sena ilu. Ingħalaq u nfetħet sezzjoni tal-psikjatrija fl-isptar ġenerali ta’ Għawdex. Illum Għawdex, jekk pazjent tal-psikjatrija għandu bżonn jixtri xi ħaġa mill-canteen, se juża l-istess canteen tal-isptar, u tal-familja jużaw l-istess parking station bħal ħaddieħor. Hija xi ħaġa li ħadmet ħafna u għalhekk nemmnu li kif ħadmet Għawdex għandha taħdem Malta wkoll. 

Madwar erba’ xhur ilu nfetaħ community outreach team Għawdex, b’erba’ nurses li jsegwu l-pazjenti l-aktar li għandhom community treatment order. Qabel kien hemm nurse dedikat waħdu għal dawn l-affarijiet, u nsellimlu minn hawnhekk, u jekk qed jismagħni qiegħed jidħak żgur għax huwa ħija, imma huwa nurse tajjeb ħafna. Imma tant kiber ix-xogħol li llum għandna team totalment iddedikat fuq hekk. Żidna ħafna t-taħriġ. Nenfasizzaw ħafna fuq ir-riċerka u fuq il-post-graduate training. Illum għandna record ta’ nies li qed jagħmlu Ph.D li jaħdmu magħna. Jiġifieri nagħmlu ħafna in-service training. Nemmnu ħafna fl-academics u fuq l-aspett tat-taħriġ. 

Għandna clinics fl-Università, fl-MCAST, ta’ Kana u Tal-Ibwar bħala reaching out u qed noffru wkoll fid-Dar tal-Provvidenza. Pereżempju, min ibati minn learning disability imur id-Dar tal-Provvidenza,u  nagħmlu neuro-psychiatry clinic f’Mater Dei, li mmexxiha jien. Din hija xi ħaġa li aħna proud ħafna biha. Tliet ġimgħat ilu kont Budapest f’konferenza dwar in-neurosurgery u semmejna r-riżultati tagħna. Illum hawn surgery avvanzata ħafna fuq il-moħħ għal min ibati mill-obsessions u li ma jkunux jistgħu ifiqu. Malta waħda mill-ftit postijiet fid-dinja fejn noffru s-servizz ta’ din is-surgery, fejn jiġi l-Professur Ludwig Zrinzo bħala visiting surgeon hawn Malta, u qed ikollna suċċessi tajbin. 

S’issa operajna għaxar pazjenti u madwar 40% kważi fiequ kompletament. Waħda mill-isbaħ emails li qatt irċevejt f’ħajti kienet ta’ pazjenta li bagħtitli minn fuq cruiseliner! Din qaltli li bl-obsessions li kellha kien ilha 30 sena d-dar ma toħroġ imkien u issa bagħtitli email minn fuq cruise. Dan seħħ grazzi għal din is-surgery. U dawn huma l-affarijiet li jagħmlulna kuraġġ. Qed insaħħu wkoll il-perinatal services, li issa se jiġu rilokati għall-Paola Hub. Dan is-servizz jingħata lin-nisa tqal li jkunu għaddejjin minn dipressjoni. 

Fuq sptar tkellimna li se jiġi parti mill-isptar akut, u hemm pjan li l-ward li kien hemm, li ttieħdet fi żmien il-COVID-19, terġa’ tinfetaħ. Qegħdin ninvolvu ħafna l-family doctors. Fil-fatt ċerti pilloli li psikjatra biss kien jista’ jordnahom b’xejn fil-formularju tal-Gvern, illum daħħalna li jista’ jagħmilhom ukoll it-tabib tal-familja biex kemm jista’ jkun inżidu … Nafu li s-servizz tal-GP privat f’ċerti areas għadu b’saħħtu ħafna u allura aħna għandna kuntatt magħhom, inħarrġuhom u naħdmu ħafna magħhom. Hawnhekk tkellimna fuq is-suicide prevention strategy. Jiġifieri bażikament għedt fejn sejrin u x’qed nagħmlu. 

Fl-aħħar nett nixtieq nenfasizza li għalkemm qiegħed nitkellem bħala psikjatra, u semmejt id-depression, l-ansjetà, eċċ., tajjeb ħafna li meta nitkellmu fuq mental health ma narawx biss li nfejqu l-mard imma rridu nipprevjenu l-mard. U mhux talli nipprevjenu l-mard imma huwa importanti ħafna li jkollna mental wellbeing. Jien għalija dak hu l-mental health. Għalkemm aħna bħala d-Dipartment tal-Psikjatrija qed nagħmlu l-aħjar li nistgħu, hemm ħafna x’jitranġa u nassigurakom li qed nagħmlu dak kollu li nistgħu. Jiena ngħid li għandna ħaddiema eroj, speċjalment in-nurses fis-swali għax mhuwiex faċli li taħdem dawk is-sigħat kollha ma’ nies bi problemi ta’ saħħa mentali severa. Però nemmen li dan m’għandux ikun sforz ta’ dipartiment wieħed, jiġifieri tal-Ministeru tas-Saħħa, imma għandu jkun hemm sforz mill-ministeri kollha għax kull area tista’ b’xi mod jew ieħor taffettwa s-saħħa mentali. 

IĊ-CHAIRPERSON (Onor. Katya De Giovanni): Prof. Grech, nirringrazzjak. Issa ngħaddi għall-mistoqsijiet u nsejjaħ lill-Onor. Albert Buttigieg. 

ONOR. ALBERT BUTTIGIEG: Mistoqsija waħda għandi. Inti tkellimt fuq il-mental health wellbeing, u huwa tajjeb li nagħtu l-kura lin-nies li għandhom bżonn il-kura. Madankollu jiena nemmen ħafna fil-prevenzjoni. Rajna statistika ta’ kważi 7,000 tfal, u issa mhux qed nitkellem fuq li għax hawn aktar awareness imma l-kwestjoni hi li għandna 7,000 tfal li għandhom dawn il-problemi. Kif se nagħmlu l-prevenzjoni biex innaqqsu kemm jista’ jkun l-ammont ta’ persuni li jgħaddu minn din is-sofferenza? Kemm huma stess u kif ukoll il-familjari tagħhom. 

IL-PROFESSUR ANTON GRECH: Għandek prevenzjoni fuq żewġ livelli; prevenzjoni għal kulħadd u din issir billi l-ewwel nett inżidu dik li jgħidulha r-reżiljenza, speċjalment fit-tfal, fejn in-nies jitgħallmu jindirizzaw l-istress li jiltaqgħu miegħu fil-ħajja għax l-istress huwa l-aktar kawża ta’ problemi ta’ saħħa mentali. It-tieni, nemmen li għandna nkunu aktar b’saħħitna fil-ġlieda kontra d-droga bħala tagħlim. U dan għaliex id-drogi, inkluż il-ħaxixa, huma parti mill-kawżi tal-problemi ta’ saħħa mentali. Nemmen u nibqa’ nisħaq li l-ħaxixa tagħmel ħsara kbira. Mhux qed ngħid li min ipejjep il-ħaxixa għandu jmur il-ħabs għax mhuwiex il-kompitu tiegħi li nidħol fi kwestjonijiet ta’ legalizzazzjoni. Imma bħala prevenzjoni nemmen li waħda mill-miri kbar li rridu nagħmlu hija li kemm jista’ jkun innaqqsu l-użu tal-ħaxixa. Għandna naraw ukoll li kemm jista’ jkun is-sistema ekonomika u soċjali tħalli wisa’, speċjalment lit-tfal, li jkunu jistgħu jiġu mrobbija mill-ġenituri tagħhom għax dawk is-snin huma kruċjali, ġenituri jew nies li huma sinifikanti għalihom. Dik b’mod ġenerali. 

Ħaġa oħra bħala prevenzjoni hi li r-riċerka kollha turi li hawn min hu vulnerabbli aktar minn ħaddieħor. Pereżempju, jekk bniedem għandu lil min fil-familja li għandu z-zokkor, għandu aktar ċans li jkollu z-zokkor hu wkoll, u allura jrid joqgħod attent, ħafna kondizzjonijiet ta’ saħħa mentali għandhom element ġenetiku u n-nies suxxettibbli. Nemmen li dawn għandna nimmiraw għalihom billi kemm jista’ jkun naqbdu lil dawn in-nies minn kmieni u noffru psycho-education lil dawn l-familji on how they can prevent certain conditions. 

IĊ-CHAIRPERSON: Prof. Grech, nirringrazzjak ħafna. Nirringrazzja wkoll lill-mistidnin kollha li kienu hawnhekk kif ukoll lill-Ministru Jo Etienne Abela li sab il-ħin li jkun magħna waqt dan il-Kumitat. Nirringrazzjakom. 

Fis-6.55 p.m. il‑Kumitat aġġorna għal data li kellha tiġi komunikata aktar tard. 









 





